ការសម្ភាសន៍របស់អ៊ុំស្រីភឹម ជន

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះភឹម ជន

***ពត៌មានសង្ខេបរបស់អ៊ុំស្រីភឹម ជន***

*សព្វថ្ងៃនេះអ៊ុំស្រីភឹម ជនមានអាយុ៦១ឆ្នាំហើយ គាត់កើតនៅថ្ងៃសុក្រ ខែចែត្រ ឆ្នាំឆ្លូវ នៅស្ពានជ្រាវ ក្នុងខេត្តសៀមរាប។ គាត់មានបងប្អូនចំនួន៧នាក់ ហើយគាត់ជាកូនបងគេបង្អស់។ គាត់មិនបានរៀនសូត្រចប់ចុងចប់ដើមទេដោយសារតែប្រទេសមានសឹកសង្គ្រាមទូទាំងប្រទេសទាំងមូល តែគាត់នៅចេះអាន និងចេះសរសេរអក្សរខ្មែរដល់សព្វថ្ងៃ។*

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់  
អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល  
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ  
កូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាអ៊ុំ ចឹងតើអ៊ុំយល់ព្រមឲ្យខ្ញុំដាក់  
សម្ភាសន៍របស់អ៊ុំចូលទៅក្នុងវេបសាយរបស់សាលាទេអ៊ុំ?

ខ៖ ព្រម។

ក៖ បាទសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី២៦ ខែមករា ឆ្នាំ២០២១ ហើយការសម្ភាសន៍នេះត្រូវបានធ្វើឡើងនៅភូមិចុងឃ្នៀស ឃុំចុងឃ្នៀស ក្រុងសៀមរាប ខេត្តសៀមរាបណាអ៊ុំណា ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ   
អញ្ចឹងខ្ញុំចង់សួរថាតើអ៊ុំមានឈ្មោះពេញឈ្មោះអ្វីដែរអ៊ុំ?

ខ៖ ឈ្មោះខ្ញុំហី?

ក៖ បាទ។

ខ៖ ឈ្មោះធម្មតារាល់ថ្ងៃ?

ក៖ ឈ្មោះពេញទាំងត្រកូល ទាំងឈ្មោះ?

ខ៖ ជន។

ក៖ បាទ ត្រកូលអ្វីដែរ?

ខ៖ ត្រកូល ភឹម។

ក៖ ភឹម ជន?

ខ៖ បាទ។

ក៖ ចុះអ៊ុំមានឈ្មោះហៅក្រៅទេ?

ខ៖ អត់ទេមានតែប៉ុណ្ណោះឯង។

ក៖ ចុះមកដល់ឆ្នាំណឹងអ៊ុំមានអាយុប៉ុន្មានហើយ?

ខ៖ អាយុចូល៦១ឆ្នាំហើយ។

ក៖ ចុះអ៊ុំចាំថ្ងៃខែឆ្នាំកំណើតអ៊ុំបានទេអ៊ុំ?

ខ៖ យើងនិយាយថាចាំតែរឿងខ្មែរ។

ក៖ ខ្មែរក៏បានដែរ។

ខ៖ ខ្មែរកណ្តាលខែ៤ ខែចែត្រយើងខែ៤ហើយនេ ហើយកើតថ្ងៃសុក្រ។

ក៖ ឆ្នាំណាដែរអ៊ុំ?

ខ៖ ឆ្នាំឆ្លូវ។

ក៖ ឆ្នាំបារាំភ្លេចបាត់ហើយ?

ខ៖ ភ្លេចហើយអត់ចាំទេ។

ក៖ ចុះអ៊ុំមានស្រុកកំណើតនៅឯណាដែរអ៊ុំ?

ខ៖ ស្រុកកំណើតខ្ញុំពីមុនមិញ នៅស្រុកម៉ែនៅស្ពានជ្រាវ។

ក៖ ស្ពានជ្រាវ។

ខ៖ លើអារញ្ញ តែដល់មកសម័យចេញពីអាពតមកសង្ខារគេទៅយកពីជីក្រែងមក មកនៅនិងចុងឃ្នៀសទាំងអស់គ្នា តែខ្ញុំឈប់ពីចុងឃ្នៀសខ្ញុំនៅភ្នំក្រោម ភ្នំក្រោមស្រុកប៉ា ម៉ែនៅស្ពានជ្រាវ។

ក៖ បាទអ៊ុំ ចុះអ៊ុំមានបងប្អូនចំនួនប៉ុន្មាននាក់ដែរអ៊ុំ?

ខ៖ បងប្អូនខ្ញុំពីសម័យអាពតនៅទាំង៧នាក់ អត់មានបាត់មួយទេ តែបានគុណយើងអត់ភ្លេចប្រធានភូមិនៅខាងជីក្រែងណាគាត់ជួយយើង ជួយឲ្យបានផុតទុក្ខទោសដែលគេយកទៅសម្លាប់នោះណាត្រូវយកសម្លាប់មួយពូជ។

ក៖ ណឹងអ៊ុំ?

ខ៖ ចាស តែបានប្រធានភូមិគេជួយ គេស្រណោះម្តាយចាស់ ហើយពួកខ្ញុំនៅនោះក៏ធ្វើល្អដែរណា ចាស់លេងអីក៏មិនដែលរករឿងចាស់ចុះ ម្តាយប្រាប់ថាកុំឲ្យសម្តីអាក្រក់ដាក់ចាស់ យើងធ្វើដើម្បីឲ្យចាស់ស្រលាញ់យើងមកស្រុកគេក៏ធ្វើតាមម្តាយណឹងទៅ ទៅក៏ប្រធានភូមិគេនោះគេស្រលាញ់ បានមកសម័យ សម័យនោះឯងប៉ុន្តែឆ្នាំដែលគេត្រូវយកអ្នក១៧យកទៅសម្លាប់ចោលណាគេនៅទៅប្រជុំនៅវត្តអន្លុងសំណរ ឲ្យទៅប្រជុំនៅវត្តអន្លង់សំណរនោះអ្នក១៧គេឲ្យកាន់ល្ពៅ អ្នកតំបន់ចាស់នោះគេឲ្យទៅកាន់ទទេ ស្រួលគេស្គាល់អ្នកណាគេកាន់ល្ពៅអ្នក១៧ហើយ អ្នក១៧គឲ្យទៅមួយឡែក អ្នកអត់កាន់ល្ពៅនេះគេទៅមួួយឡែក តែបានប្រធានភូមិខ្សឹបប្រាប់ ប្រាប់មិនឲ្យទៅទេ គេខ្លួន ឲ្យគេចខ្លួនមួយគ្រួសារខ្ញុំណឹងណា គេតខ្លួនទៅនៅព្រៃបាន១យប់ទៅចាំគេយកបបរ ឬក៏ដំឡូងអីគេឲ្យហូប គាត់ជួយចឹងឯងទៅបានផុត ផុតពីដែលគេយកទៅសម្លាប់ បើគេយកទៅពេលនោះគេដឹងតែយកទៅសម្លាប់មួយពូជហើយបានគាត់អត់ឲ្យទៅនោះ តែគាត់ដោះស្រាយបានតែមួយណឹងណា ដល់ដោះស្រាយច្រើនពេកក៏អត់កើតម្ល៉ះហើយទៅវាដូចថាអ្នកណាដែលមានឈ្មោះដែលត្រូវទៅគឺទៅហើយអ្នកអត់ឈ្មោះអត់ហើយឈ្មោះពួកខ្ញុំនេះត្រូវមាន ត្រូវមានគាត់សុំឲ្យពួកខ្ញុំនោះពុតដេកព្រៃមួយយប់ មួយយប់មួយថ្ងៃ ទៅទាំងម៉ែទាំងកូនទាំងអស់គ្នាណឹងដេក ហើយទៅដល់គេទៅប្រជុំនោះទៅត្រលប់មកវិញវាបាត់ បាត់អ្នក១៧អស់អ្នកកាន់ល្ពៅទៅណា ឃើញអ្នកតំបន់ចាស់មកទាំងអស់ ទៅក៏គាត់មិននេះដែរគាត់ដូចថាគាត់ជួយយើង តែចង់និយាយថាសម័យនោះម៉ែក៏ចាស់ខ្ញុំនៅអាយុ១៦ឆ្នាំដូច១៦ឆ្នាំអញ្ចេះឯង ប្អូនពៅខ្ញុំនៅតូចមិនតូចប៉ុន្មានទេអាយុចូល៦ឆ្នាំ៧ឆ្នាំហើយ តែវាអត់បានខ្លាំងវាទៅជាដើរអត់រួចអត់បាយខ្លាំងពេក មនុស្សអត់មានឈឺអីទេ តែគឺដើរអត់រួចដើម្បីមកពីដែលយើងអត់មានជាតិអាហារអីនៅក្នុងខ្លួន ខ្ញុំតស៊ូ២នាក់បងប្អូនទៅចល័ត ខ្មោចបងខ្ញុំ១ ខ្ញុំ១ ដើម្បីទៅតស៊ូក៏លួចលាក់ដំឡូងឬមួយក៏ស្អីៗ លាក់ ដក់ក្នុងខោ ក្នុងសំពត់ទៅយកមកឲ្យប្អូនស៊ីទៅ ចេះតែលាក់រាល់ថ្ងៃចឹងឯងទៅ ថ្ងៃមួយគេចាប់បាន គេចាប់បានខ្ញុំ ខ្ញុំលុតជង្គង់ថ្វាយបង្គំគេ ប៉ុន្តែចាប់បាននោះឈ្លបគេក្នុងភូមិទេណាអត់មានពួកប៉ុល ពតទេ ចង់ថាឈ្លបក្នុងភូមិនោះដូចថាស្គាល់គ្នា រាប់គ្នា ខ្ញុំលុតជង្គង់សំពះអង្វរគេ ខ្ញុំប្អូនខ្ញុំអត់បាយ ដូចថាហូបអត់ឆ្អែតទៅវាអត់មានជាតិអាហារនៅក្នុងខ្លួនវាវាបូតដល់ដើរអត់រួច អង្គុយអត់កើត អង្គយមិនកើតពេលណាឲ្យទឹកប្អូនផឹកចឹងទាល់តែគ្រានោះអាប្អូនពៅមួយនៅព្រែកទាល់ ហើយទៅគេដូចថា គេនិងជួយយើងគេស្លាប់មិនដឹងជាគិតរបៀបម៉េច គេយកខ្ញុំ២នាក់ប្អូនខ្ញុំទៅដាក់កន្លែងសហករណ៍៣យប់ ៣ថ្ងៃ ខ្ញុំគិតមកម្តាយគិតមកប្អូនមិនដឹងជាបានអីហូប គេដាក់៣យប់ ៣ថ្ងៃគេសម្រេចចិត្តគេថាហើយលែងទៅស្រណោះអ៊ុំស៊ីមគាត់ចាស់ហើយ ណាមួយស្រណោះក្មេងនេះអត់ដែលចេះសម្តីអាក្រក់ដាក់ចាស់ណាទេ ខ្ញុំលឺសូរតែប៉ុណ្ណោះភ្លាមខ្ញុំទឹកភ្នែកច្រោក ដូចថាវារំភើបពេកណាអូន រំភើបអីរំភើបគេថាឲ្យយើងរស់មកវិញគេអត់យកយើងទៅវាយចោល នោះលើកទី២ណា លើកទី៣ លើកទី៣នោះគេ ចង់និយាយថាក្នុងសហករណ៍យើងគេមិនបង្អត់យើងទេ ចង់និយាយថាពួកខ្មែរក្រហមទេដែលគេបង្អត់យើង គាត់ដូចថាស្រណោះក្នុងភូមិទាំងអស់គ្នាស្រណោះដែរប៉ុនមិនដឹងគាត់ធ្វើម៉េចដែរជួយអត់រួច គេបង្អត់ចំនួន៣ខែកន្លះ សូម្បីតែអង្ករក៏គេមិនផ្តល់អីក៏មិន  
ផ្តល់៣ខែកន្លះនោះបានរស់ រស់និងដូចថាគេ គេដកដំឡូងអស់ទៅយើងទៅឆ្កឹសណា យប់ឡើងទៅលួចឆ្កឹសអត់មានភ្លើងមានអីទេងងឹត លួចឆ្កឹសកកាយទៅបានដំឡូងបានអីខ្លះទៅ ២ ៣ដុំយកមកស្ងោរចែកបងប្អូនហូប គល់ចេក គល់ចេកអ៊ុំម្ចាស់ផ្ទះដែលខ្ញុំទៅរស់នៅនិងដីគាត់ផ្ទះគាត់នោះណា ខ្ញុំទៅគាស់អាគល់ចេកគ្រាប់ គាស់ពុះមួយចំហៀងមកទុកមួយចំហៀង យកមកដល់យកមកកាត់ដុំប៉ុណ្ណេះស្ងោរឲ្យផុយទៅ ហាន់ឲ្យស្តើងៗឲ្យម៉ែពិសារ ហាន់ស្តើងៗទៅឲ្យប្អូនហូប ពេញ៣ខែស្គាល់តែជាតិដំឡូង គល់ចេក ត្រកួន អត់ស្គាល់ជាតិរស់ជាតិគ្រាប់អង្ករតិចទេអត់៣ខែ មកកន្លះខែបានស្គាល់ជាតិ កន្លះខែណា បង្អត់យើង៣ខែកន្លះ តែយ៉ាងណាក៏ប្រជាជនអត់ងាប់តស៊ូនិងហូបបន្លែនិងឯង តស៊ូទាំងអស់ចាស់ទាំងថ្មីទាំងអស់អូន ចាសមិនមែនបង្អត់តែយើងអ្នក១៧ទេណា សូម្បីតែគេអ្នកតំបន់ចាស់ក៏គេបង្អត់ទាំងអស់គ្នានេះទៅស្មើភាពទាំងអស់ តែមិនដឹងថាគេបង្អត់នោះតែក្នុងភូមិយើងមួយ ឬមួយក៏ភូមិគេបង្អត់ដែរក៏ម៉េចអត់ដឹងដែរ ពេលនោះយើងដឹងតែក្នុងភូមិយើង ទម្រាំថាគេបើកឲ្យយើងបានចែកមកវិញ គេឲ្យម៉ែខ្ញុំទៅដាំបាយក្នុងក្រុមក្នុងមួយក្រុមណឹងវាមាន៥០នាក់ ម៉ែចាស់ហើយវាដាំបាយខ្ទះ ប៉ុនមិនមែនដាំបាយទេគេហៅបបររ៉ាវៗទៅមានត្រកួនមានគល់ចេក ដាក់លាយគ្នាណឹងឯងថា រាល់ថ្ងៃចង់និយាយថាបបរបាយជ្រូសព្វថ្ងៃវាគ្រាន់បើជាងកាលនោះ កាលនោះខ្លាំងជាងបាយជ្រួកទៀតនោះ មានគល់ចេកមានត្រកួនគ្រាប់អង្ករក្នុងមួយខ្ទះត្នោតចេះ មានអង្ករយ៉ាងច្រើនណាស់៣ ៤កំប៉ុងទេ ផុតពីនោះសុទ្ធតែគល់ចេកត្រកួនទាំងអស់   
ចឹងហើយយើងចេះតែទ្រាំទៅវារឿងសម័យអាពតដូចបងម៉ួនគាត់និយាយមិញក៏អត់ខុសគ្នាទេអូន វាមិនខុសគ្នាចង់និយាយថាអ្នកដែលចេះគឺទៅអស់នៅតែអ្នកដែលមិនចេះ ហើយមើលដូចជាប្អូនៗខ្ញុំ វាប្អូនខ្ញុំហើយបើនិយាយទៅយើងនិយាយថា ថា៧នាក់យើងអត់និយាយទេ ថាបងមួយនោះខាងបាត់ដំបង អានោះគាត់ការហើយគាត់នៅបាត់ដំបងនោះបែកគ្នាតែនៅនៅតែ៦នាក់ទេ នៅតែ៦នាក់ទេនៅជុំគ្នា ហើយម្ល៉ះហើយយើងតែចេះទ្រាំៗទៅ យប់ឡើងដេកមើលប្អូនមិនដែលបានដេកពេញភ្នែកទេសម្រាកពីការងារ មើលប្អូនប្អូនថ្ងូរចុះវាអត់ហូបនោះវាអត់កម្លាំងវា ក៏មិនដឹងធ្វើម៉េចយប់ឡើងឆ្លៀតទៅបងខាងនោះ បងឯងមានដូចជា បបរអីសល់ខ្លះទេមួយស្លាបព្រារអីក៏បានដែរ សុំតិចបង អើេនះអញទុកឲ្យកូន ឥឡូវអូនឯងយកកន្លះស្លាបព្រារទៅ ទៅឲ្យប្អូនទៅនោះបងបង្កើតណា យកកន្លះស្លាបព្រារកាន់មក មកដល់បញ្ច្រកប្អូនអូនឯងហូបទៅអូន បញ្ច្រកប្អូនចេះតែបានរាល់ថ្ងៃតិចៗចឹងឯង តែឲ្យបានឲ្យក្នុងមួយថ្ងៃនោះឲ្យបានថាយើងដូចយើងរាល់ថ្ងៃហូបដឹងតែឆ្អែតណាយើងឈប់ តែកាលនោះអត់ដែលមានពេលឆ្អែទេ ចង់និយាយថាក្នុង១០អញ្ចេះអត់បានពាក់កណ្តាលបានត្រឹម៣ អត់៧ចឹងហើយយើងដែលពេញពោះរ តែសម័យអាពតដូចបងម៉ួននិយាយម៉េចក៏ធាត់ ធាត់ដែលយើងរស់ជាតិបន្លែ បន្លែធម្មជាតិណា រស់ជាតិជាបន្លែដូចជាដំឡូងអីយើងអត់មានប្រើជាតិគីមីណា នោះយើងធាត់មែន តែប្អូនខ្ញុំស្គមខ្ញុំធាត់ ចេះតែឆ្ងល់ដែរយើងអត់ហូបសោះម៉េចបានធាត់ ឆ្ងល់ណាដល់មកឥឡូវនេះបានខ្ញុំដឹងខ្ញុំថាសម័យនោះអត់មានជាតិគីមី សម័យនេះជាតិគីមី ម៉េចបានយើងហូបណាស់ហូបឆ្អែតណាស់ម៉េចបានខ្លួនស្គម សម័យនោះយើងហូបអត់ឆ្អែតក្នុង១០យើងបានត្រឹមតែ៣ចូលពោះរ ចុះម៉េចបានធាត់ ខ្ញុំចេះតែឆ្ងល់ដល់មកសម័យនេះបានខ្ញុំដឹងថាអរជាតិគីមី សម័យនោះយើងអត់មានជាតិគីមីងយើងចេះតែរស់ធំធាំត់បាន តែតាមដែលអត់ណាអាអូនបើសិនថាយើង យើងបែរជាមកសម័យនេះវិញណា ក្មេងៗឥឡូវនេះទ្រាំអត់បានទេ ទ្រាំមិនបានតែម្តងតាមមើលសភាពកូនៗ ម៉េចបានថាទ្រាំមិនបានអត់ស៊ីមានស៊ីចេះវាអត់ចេះទ្រាំទេណាវាដឹងតែទៅរកធ្វើម៉េចឲ្យបានឆ្អែត យើងសម័យនោះយើងចេះតែទ្រាំទៅដើម្បីរស់ ដើម្បីបងប្អូនម្តាយចាស់ ម្តាយចាស់ទៅធ្វើការឲ្យគេអត់កើតគេដាក់ឲ្យយើងទៅបបរអីឲ្យគេហូបទៅណា ឬក៏គេយកក្មេងៗកុមារៗនោះប្រហែលជា១០០នាក់អីទៅគេយកទៅប្រគល់ឲ្យគាត់ ចឹងហើយគាត់ថាហត់គាត់ជាងពីធ្វើការទៀត ហត់មើ់លក្មេង ចុះបើក្មេងអាតូចៗ អាយុ២ ៣ឆ្នាំនេះយកទៅឲ្យគាត់មើល ម្ល៉ោះហើយគាត់ហត់ជាងការងាេគទៀត អាណាបបរឲ្យក្មេងរួចហើយមើលក្មេងងូតទឹកឲ្យវា ហត់ណាស់ណាគាត់ហើយខ្ញុំមើលសភាពម៉ែរាងហត់ខ្លាំងពេកយប់ឡើងឲ្យម៉ែគេមកយកអស់ហើយណា ទៅខ្ញុំប្រាប់ម៉ែបើម៉ែបើម៉ែពិបាកត្រង់ណាប្រាប់ខ្ញុំ ខ្ញុំឆ្លៀតពេល ពេលដែលខ្ញុំត្រូវសម្រាក ព្រោះម៉ោង១២គេឲ្យយើងសម្រាក សម្រាកមួយម៉ោងខ្ញុំឆ្លៀតពេលនោះខ្ញុំមកជួយម៉ែ ឆ្លៀតពេលនោះខ្ញុំមកជួយគាត់ ជួយអីទេខ្ញុំជួយបុកអង្ករព្រោះគាត់បុកខ្លួនគាត់អីខ្លួនគាត់ណា ខ្ញុំជួយបុកអង្ករគាត់ អ៊ុំ រែងរួចទម្រាំតែដល់ម៉ោងគេ បានមួយកញ្ជឺរ ២កញ្ជឺរហើយ២នាក់បងប្អូនទុកឲ្យគាត់សម្រាប់ដាំឲ្យក្មេង រួចខ្ញុំចេញទៅធ្វើការទៀតទៅ ធ្វើការបើខាងទំនប់ខាងក្រវិលគេហៅក្រវិលចុះទៅផ្លូវជីក្រែង ចុះពីភូមិជីក្រែងទៅវាលគេហៅវាលស្រែ ស្រែស្រូវវារណាទៅដល់ទំនប់នោះ នោះបានខ្លាំង ខ្លាំងម៉េចពួកខ្ញុំមុននិងគេរំដោះបានណឹងដឹងម៉េចទេ រយៈតែ៧ថ្ងៃទៀតទេគេយកទៅដាក់ខ្នោះហើយ យកទៅទាំងអស់ឲ្យតែនារីមិនថាចាស់ថាថ្មីទេ ឲ្យតែនារី យុវជនគឺទៅទាំងអស់បណ្តោយនៅ៧ថ្ងៃទៀត តែខ្ញុំចូលទៅក្នុងឃ្លាំងគេប៉ុណ្ណេះ ខ្ញុំអត់ដឹងទេតែឃើញក្តារគេប៉ុណ្ណេះៗឯង តែវាមានកន្លែងចោះចេះ ចោះ៣រុន្ធចេះវាពុះក្តារជា២ តែឃើញគេដាក់គំនៀបគេសងខាងអញ្ចេះអានេះមកនេះ អាណេះ ខ្ញុំឃើញខ្ញុំអត់ដឹងស្រាប់តែដល់ថ្ងៃដែលគេត្រូវវៀតណាមរំដោះបាននេះខ្ញុំអត់ដឹងណា ស្រាប់ខ្ញុំលឺសូរមិត្តនារីនោះនិយាយម្នាក់ មិត្តនារីក្នុងភូមិខ្ញុំនោះគេថាសំណាងហើយពួកយើងខំអីងាប់តែទាំងអស់គ្នាគេយកទៅដាក់អន្លុងទាំងរស់គេអត់ពិបាកវាយយើងទេគេទម្លាក់ទៅអន្លុងហើយគេកប់យើងទាំងរស់ទៅទាំងខ្នោះណឹង ហើយខ្ញុំក៏នឹកឃើញព្រឺរក្បាលក្រោយ មួយជាន់នេះមិនដឹងជាយ៉ាងណាទេបន់គុណម៉ែគុណឪលោកអើយជួយ ដឹងថ្ងៃណាខែណានិងបានស្រួលបួលទៅវិញ បានរស់នៅជួបជុំបងប្អូនម៉ែឪរកស៊ីធម្មតាវិញចេះតែបន់ហើយ មិនថាយប់ថាថ្ងៃទេពេលចេញទៅធ្វើការដឹងតែបន់ហើយ យកពួកខ្ញុំទៅកាលនោះទៅលើកទំនប់នោះវាដាក់ផែនការណ៍ចុះយើងអាយុ១៦ឆ្នាំ ផែនការណ៍វាវាឲ្យយើងត្បាញបង្គរខ្លួនយើងណា ធ្វើម៉េចវាស់បង្គីនោះឲ្យបានមុខនោះកន្លះម៉ែត្រ កន្លះម៉ែត្រជម្រៅបង្គីនោះឲ្យបាន៣តឹក ហើយយើងកម្លាំងត្រឹមអាយុ១៦ទៅរួចអត់ ថាតស៊ូថ្លោះដៃថ្លោះជើងក៏វារឡើងដែរ តស៊ូកាលនោះខ្ញុំលើកទំនប់កាលនោះគេដាក់ផែនការណ៍ឲ្យយើងលក់មួយគីប អាយុ១៦មួយគីបទាំងកាប់ ទាំងកាយ ទាំងរែក ទំនប់កម្ពស់៣ម៉ែត្រ រែកឡើងចោតចេះទៅទម្រាំបានមួយជើងៗចុះកន្លះម៉ែត្រអូនឯងហើយវាដាក់ហើយវាសុទ្ធតែជាន់ ពួកមិត្តគេដើរុ៉ងមើលតាមខ្សែរចេះ រ៉ុងមើលមកប៉ះអាកន្លែងខ្ញុំនេះគេជាន់គេយកចបវាយហើយគេឡើងជាន់ពីលើ រែកឡើងបាក់ដងរែក ដងរែកចុះវាជាន់ផងអីផងឡើងបាក់ដងរែក គេដោះដងរែកអារឹងយកទៅឲ្យរែកទៀតខ្ញុំវារឡើងខ្ញុំរមៀលពីលើទំនប់មកសន្លប់ ខ្ញុំរមៀលពីលើមក រមៀលពីលើទំនប់មកសន្លប់ មិត្តនោះគេថាអរយកទៅកប់ចោល អានោះតាមលឺសូរប្រធាននារីដែលក្តាប់ពួកខ្ញុំនោះណាសំណាងហើយបងឯងបើសិនជាអញបណ្តោយយកឲ្យគេទៅងាប់បាត់ សន្លប់ឡើង៣ម៉ោង ដឹងខ្លួនឡើងគេនិយាយប្រាប់ឡើងព្រឺរក្បាលភ័យ ខ្ញុំថាមិត្តនារីគេថា ឥឡូវមិត្តអើយទុកឲ្យខ្ញុំសិនទៅខ្ញុំមើលធ្វើចលនាឲ្យសិន តែបើធ្វើមិនដឹងខ្លួនខ្ញុំយកទៅកប់ចោលកុំឲ្យទុកស្អុយដល់គេ ដល់គេធ្វើចលនាឲ្យទៅ២ ៣ម៉ោងបានដឹងខ្លួន ដឹងខ្លួនមកដូចថាមើលគេទៅនៅព្រិលៗនៅឡើយទេ ហើយទៅគេយកយើងទៅមិត្តនារីនោះគេថា អញយកទៅនៅកន្លែងរោង តែអញយកទៅកន្លែងពេទ្យ ពេទ្យអាពតណា ទៅដល់ពេលអាពតទៅគេថាអូនឯង គេហៅមិត្តបងគេថាមិត្តបងនែមិត្តបងជួយចាក់ថ្នាំកម្លាំងឲ្យមិត្តនារីនេះមួយមកក៏ថ្នាំគេនោះ ថ្នាំចង់និយាយអាដងទឹកក្រូចយើងណឹងណាគេបួមពីនោះឯងមកចាក់ឲ្យយើងតែម្ជុលគេធំៗណាស់ តែទ្រាំធ្វើម៉េចឲ្យតែរស់ តែថ្នាំគេក៏ពូកែដែរ ចាកមួយម្ជុល ២ម្ជុល ចាក់២ម្ជុលមករយៈប្រហែលជា៣ម៉ោងយើងរាងមានកម្លាំងព្រឺសៗហើយណា មានកម្លាំងព្រឺសៗស្អឺកឡើងគេឲ្យយើងទៅទៀត ទៅទៀទៅទាំងត្រដរ ប៉ុន្តែមិត្តនារីនៅតំបន់ចាស់នោះគេសុំ សុំ ពួកខាងមិត្តប៉ុល ពតនោះណាថាមិត្តអើយសុំឲ្យ ព្រោះមិត្តនារីនេះនៅតូចណាស់២នាក់បងប្អូននេះនៅតូចណាស់ សុំឲ្យគ្នាបន្ថយបង្គីរដាក់មុខតែ៣តឹកបានហើយពួកគេនោះគេធំៗ សុំឲ្យបន្ថយទៅ និយាយនិងគេទម្រាំគេព្រមគេឲ្យបន្ថយមុខបង្គីរនៅសល់៣តឹក គេបន្ថយ២តឹកចេញចុះរែកមានរួចឯងណាអត់រួចសោះ ថាបាន១អង្រែករមៀលមកវិញ រមៀលឡើងសន្លប់ចប់ពីនោះទៅក៏បានមកគេហៅវត្តស្អីទេ វត្តអីទេទៅខាងក្រោយនោះ មិនដឹងវត្តអីទេវត្តនោះគេសម្លាប់ច្រើនណាស់តែចង់និយាយបងប្អូនពី ពីភ្នំក្រោមនេះណាទៅច្រើនទៅខាងនោះ។

ក៖ វត្តវិហាព្រហ្មមែន?

ខ៖ ណឹងហើយដឹងខ្ញុំវាចាំមិនបានដែរកាលណឹង វត្តនោះទៅខាងក្រោយចង់និយាយថាឆ្ងាយពីភូមិខ្ញុំដើរចូលប្រហែលជា៣ ៤គីឡូដីដែរណាហើយទៅ ខ្ញុំក៏អត់ដឹងថាបងប្អូនជម្លៀសទៅខាងនោះច្រើនទេ ក៏ខ្ញុំចេះតែហីៗទៅ ទៅចល័តតែអៀបៗនោះឯងដល់គេរំសាយពីវត្តនោះមកគេរំសាយឲ្យមកនៅតាមភូមិ រំសាយមកនៅតាមភូមិបានឃើញបង ឃើញបងជា ឃើញមីជួន ឃើញមីង៉យ ឃើញមីងកឺនអ្នកនៅនេះឯងទាំងអស់គ្នា ខ្ញុំក្រឡេកឃើញភ្លាមខ្ញុំថា បងដូចបងអញ ដូចមីងអញគាត់ដើរដង្ហែរគ្នាមករកសុំភូមិគេនៅ គេបើកពីនោះមកគេឲ្យយើងទៅសុំភូមិនៅខ្លួនឯង ខ្ញុំទៅសួរខ្ញុំដាក់តែបង្គីរទៅខ្ញុំទៅសួរ មីង មីងឯងទៅណាមីង មីងឯងខ្ញុំដូចសុទ្ធនែសុទ្ធមីងកឺនអើអញណឹងឯងក្មួយ នេះសុទ្ធបងជា នេះសុទ្ធមីង៉យ សុទ្ធមីជួន អើអញណឹងឯងអត់ហា៊នអោបគ្នាយំទេសម្រក់ទឹកភ្នែកក្នុងចិត្តខ្លួនឯងបណ្តោយ ចុះមីងឯងទៅណាគេឲ្យមកសុំភូមិនៅ តែមកសុំភូមិខ្ញុំនោះគេសុំបាត់ទៅហើយ គេសុំមកនៅមុខបាត់ហើយ ក៏ពិបាកបញ្ជូនភូមិខ្ញុំបញ្ជូនគាត់ទៅខាងកំពង់ក្តីវិញ បញ្ជូនទៅខាងកំពង់ក្តីទៅសុំគេភូមិប្រធានភូមិនេះទៅសុំគេប្រធានភូមិកំពង់ក្តីនេះឲ្យក្រុមគ្រួសារណឹងនៅក៏គេឲ្យនៅទៅ បែកគ្នាទៀតទៅបានជួបគ្នាមួយភ្លែតណឹង ខ្ញុំអត់ដឹងថាក្រុុមគ្រួសារបងប្អូនទៅនៅនោះច្រើនចុះមានដែលជួបឯណា ទៅចល័ត ចល័ត គេនេះបើថាក្នុងវត្តនោះដែលគេជម្លៀសទៅគេចាប់យកទៅដាក់ឃុំនៅក្នុងនោះ ទៅចល័ត ចល័តទៅ បែកៗគ្នាទាំងអស់អត់ដែលមាននៅជុំគ្នាទេ តែមកសម័យនេះតែក្នុងអណ្តូងខ្ញុំទៅកន្លែងវត្តនោះឯង អាក្នុងអណ្តូងលូគេធំប៉ុនៗនេះជ្រៅៗ ខ្ញុំទៅអើតនោះទៅឃើញ អូយច្រើនណាស់មិនដឹងថាម៉េចទេវាចង់ដឹងដូចថាទំពក់មួយដាក់ ដាក់ព្រួកចេះទៅលើកទាញមកឃើញតែខោអាវ ហើយមានជាប់សាច់ជាប់អីមករញ៉េរញ៉ែពេញខោអាវណាវារលួយរលិចពេញនោះ ទៅខ្ញុះនឹកឃើញថាកន្លែងនេះជាកន្លែងវាយចោលមិនដឹងអស់ប៉ុន្មានទេនឹកក្នុងចិត្តប៉ុន្តែថាតោះពួកយើងឆាប់ចេញទៅ ព្រោះយើងអត់ទាន់នេះទេវើយប្រយ័ត្នណានាំគ្នាចេញផុតមក សំណាងល្អចេញផុតគេចូលដល់ភ្លាម ចូលដល់ភ្លាមដឹងម៉េចទេគេធំក្លិន ព្រោះយើងអត់បានដកទំពក់ពីនោះផង អត់បានដកទំពក់ពីនោះពួកខ្ញុំរត់ចេញផុត រត់ចេញផុតវាតាមរកយើងអត់ឃើញ បើរកឃើញគេវាយងាប់ដាក់និងអណ្តូងដែរ ចេះខ្ញុំរត់មកដល់អាកំពតគេហៅទួលជីនាង ទួលជីនាងនោះមានព្រៃប៉ុនផ្ទះណឹងឯងតែវាព្រៃសងខាងកណ្តាលនោះស្រឡះ រត់មកនឹកឃើញថាក្តៅណាស់យើងចូលជ្រកនេះសិនទៅចូលទៅក្នុងនោះឯងគ្នា៧នាក់ចូលជ្រកទៅលឺសូរមិត្តគេបាញ់កាំភ្លើង២ ៣គ្រាប់ តាមរកអ្នក៧នាក់វារកឃើញញុតទៅក្នុងលូណឹងទាំងអស់ ពួកខ្ញុំនេះញរ័អស់រលីង ញរ័អូយម៉េចចេះទេពួកយើងកុំមាត់គេរកទៅដល់ភូមិតែគេអត់ស្គាល់ថាយើងនៅភូមិណាភូមិណី ដល់ឃើញគេដើរដាច់កន្ទុយភ្នែក ខ្ញុំលូនវារតាមសន្ទូងអាដូចថាស្រូវវាបែកហើយខ្ញុំលូនកាត់តាមនោះឯងវារ អត់ឲ្យឃើញទាល់តែទៅដល់បាំងព្រៃគ្រាន់តែលូននោះណាប្រហែលជា១គីឡូដី ខ្ញុំលូនកាត់ទៅដល់កំពតព្រៃខាងនោះ កំពតព្រៃខាងណោះខ្ញុំចាប់ផ្តើមហើយចាប់ដើរទៅពួកនេះនាំគ្នារត់ទៅរត់បានលឿនឆាប់ដល់ភូមិ រត់ផុតបានគុណកំពតព្រៃណឹងទេណាបើកុំកំពតព្រៃប្រហែលទៅទាំង៧នាក់ណឹងគ្មានរស់ទេ បានថាសម័យនោះអូនអើយបើសិនថាបែរមកក្មេងឥឡូវនេះគឺចង់និយាយថាងាប់ច្រើនជាង អត់គឺថាក្មេងជំនាន់នេះវាអត់ចេះតស៊ូណា អត់ចេះតស៊ូទេ អូនឯងគិតមើលសូម្បីតែយើងចង់និយាយថា ឃ្លានតាក់តិចអត់ចេះការអត់ទ្រាំ ហើយយើងធ្លាប់ពីអាពតមក យើងឃ្លានតិកតិចទៅបើថាយើងរកមិនបានចេះបានត្រឹមតែមួយកូនហូប ឲ្យកូនហូបចុះយើងសុខចិត្តអត់ ម្ល៉េះហើយកូនវាអត់ចេះទ្រាំនិងអាឃ្លានណឹងណា បើសិនជានៅសម័យនោះវិញគ្មានសល់មួយទេ ខ្ញុំអត់ទ្រាំច្រើនណាស់អាយុ១៦ទេណា ៣ខែប៉ុន្មានថ្ងៃទេខ្ញុំចាំមិនបាន ៣ឆ្នាំប៉ុន្មានខែ។

ក៖ ៨ខែ ២០ថ្ងៃ។

ខ៖ ណឹងហើយខ្ញុំចាំអត់បានទេ បានវៀតណាមគេចូលរំដោះក៏អត់ដឹងដែរ ចូលរំដោះណឹងខ្ញុំនៅខាងទំនប់កន្លែងខ្ញុំនិយាយថាបានខ្នោះមានអីណា ខ្ញុំរស់នៅខ្ញុំដេកដេកថ្ងៃនោះដេកអត់លក់ទេ ២នាក់បងប្អូនខែភ្លឺទៀត ក៏មានប្រធាននារី ខ្ញុំ ប្អូនខ្ញុំ ដេកអត់លក់ ដូចរសាប់រសល់នៅសព្វដងដាក់លក់ៗ នៅឡើងម៉ោង១២ ម៉ោង១ដេកអត់លក់ទេ រយៈម៉ោង៣ ម៉ោង៣ស្រាប់តែលឺសូរគ្រាប់កាំភ្លើង លឺសូរគ្រាប់កាំភ្លើងក៏ផ្ទះនោះកន្លែងវាហៅសាលាដេកសម្រាប់នារី យុទ្ធជនទៅចល័តណាហើយក្នុងមួយផ្ទះនោះវែងៗណាស់ ដេក ៤០០ ៥០០នាក់ណាក្នុងមួយមុងចេះដេកបាន២០ ៣០នាក់ទៅ ក៏លឺសូរគ្រាប់កាំភ្លើងក៏ មិត្តនារីមិត្តស៊ុននោះគេថា ថាវាចូលមុងទៅវិញទៅនៅចាំមើលស្តាប់គ្រាប់កាំភ្លើងអីគេ ច្បាស់ជាយកអ្នកណាទៅបាញ់ចោលឯណាទៀតហើយយើង ណោះគ្នាតំបន់ចាស់ផងគេភ័យណាចុះបើទម្រាំតែយើងតំបន់ថ្មីគេរកតែអ្នកតំបន់ថ្មី ខ្សិបខ្សៀវគ្នាចូលមុង ស្រាប់តែចង់និយាយថាមានអ្នកបកម្នាក់ដូចថាក្នុងចំណោមវៀតណាមគេចូលទៅចឹងណា មានអ្នកបកប្រែម្នាក់គេអ្នកបកប្រែឲ្យយើងស្តាប់ អ្នកបកប្រែនោះគេចូលមកមុន ចូលមកមុនគេនិយាយខ្មែរ គេសួរថាផ្ទះល្វែងនេះមានមនុស្សនៅអត់ ចុះពួកខ្ញុំមានបានដេកឯណា៦ ៧នាក់នោះ មានមនុស្សនៅអត់ គេហៅមនុស្សទៅវាយចោលម៉េច ទៅមិត្តនារីឆ្លើយថាបើមិនឆ្លើយវាមិនកើត មាន មានមិត្តបង យីម៉េចបានហៅមិត្តបងខ្ញុំមិនមែនពួកមិត្តបងទេណា ក៏ធ្លាក់ថ្លើមមិត្តអីទៀតចេះ រួចទៅគេឡើងជណ្តើៗមក ហើយគ្នាប៉ុន្មាននាក់នេះ ៥០០នាក់ ទៅរៀបចំឥវ៉ាន់មកអ្នកនៅភូមិណាខ្លះ ទៅគេសួរអ្នកនេះនៅភូមិចង់និយាយថាចាប់ពីអន្លុងព្រីងឡើងទៅលើមួយខ្សែដល់កំពង់ក្តីចុះទៅចល័តនោះទាំងអស់ ចល័តលើកទំនប់នៅនោះឯង ហើយទៅរៀបចំឥវ៉ាន់ អ្នកណានៅភូមិណាអ្នកនោះទៅភូមិនោះ ចុះម៉េចមិត្តបងឲ្យខ្ញុំទៅភូមិវិញ អត់មានហៅមិត្តបងទេខ្ញុំចូលមកនេះចូលមករំដោះឲ្យប្រជាជនរស់ ឲ្យហូបបាយតាមផ្ទះវិញអត់មានឲ្យស៊ីបាយរួមគ្នាទេ ទៅពួកវៀតណាមគេចូលមកព្រឹបៗមក ព្រឹបៗមកក៏ញាក់ ញាក់ដូចកូនកណ្តុរយើងភ័យទៀតណា យីគេល្បូងយកទៅវាយចោលដឹងភ័យទៀតទៅអត់ហា៊នទៅទេ ខ្ញុំអត់ហ៊ានទៅទេយប់ម់ៅងនេះខ្ញុំខ្លាច ខ្លាចពួកមិត្តនៅចាំណាព្រោះគេយាមផ្លូវអ្នកណារត់ទៅផ្ទះអីអត់បានទេហ៊ានរត់ទៅផ្ទះដឹងតែបាញ់ចោលងាប់និងផ្លូវណឹងហើយ ទៅក៏រថក្រោះគេមួយ រថក្រោះទៅច្រើនចុះទៅផ្លូវនោះច្រើន រថក្រោះគេមួយគេបើកជូនដំណើរយើងទៅ គេជូនយើងទាល់តែដល់ភូមិ ការពិតនោះគេរាស់មកពីភូមិស្រេចហើយ ពួកអាពតរត់អស់ហើយ គេសួរខ្ញុំតាមផ្លូវសួរថាមានពួកប៉ុល ពតនៅត្រង់ណាដែរ ខ្ញុំថាឃើញខ្ញុំអត់ដឹងទេមិនដឹងថាប៉ុល ពតនៅត្រង់ណាត្រង់ណីឃើញតែគេដើររ៉ុងយើង ប៉ុន្តែមិនដឹងថាកន្លែងគេដេកនៅកន្លែងណាអត់ដឹង អត់ដឹងឆ្លើុុយគេត្រង់ៗទៅមិនបាច់ភ័យទេ នែក្មួយៗឯងទៅដល់ភូមិផ្ទះក្មួយឯងចូលដេកផ្ទះក្មួយឯងទៅផ្ទះអ្នកណាចូលដេកផ្ទះអ្នកនោះទៅ ទៅក៏ចូលដល់ភូមិគេជូនយើងទៅដល់ភូមិ ពួកគេអ្នកដែលថានៅភូមិឆ្ងាយៗទៀតគេដើរតាមផ្លូវភូមិនោះឯងទៅ ផ្លូវថ្នល់គេដើរទៅអាណាដល់ភូមិគេ គេចូលផ្ទះគេទៅខ្ញុំចូលមុនគេទៅដល់ក៏ស្រងេះស្រងោះបាត់ម៉ែ ម៉ែគាត់ទៅដេកនៅឯកន្លែងចាំក្មេងនោះមិនហា៊នទៅចោលកូនក្មេងគេនោះ អាក្មេងណាដែលថាអត់ម្តាយអត់ឪពុក អ្នកណាគេមានម្តាយមានឪពុកគេយកទៅដេកទៅអាណាអត់ដេកក្រុមគេនោះទៅ អត់ហា៊នទៅម៉ែទៀតខ្លាចមិត្តគេនៅនោះសុខចិត្តសំងំគុណម៉ែគុណឪអើយម៉េចចេះ ទៅគេឲ្យយើងមកដេកផ្ទះអញ្ចេះដើម្បីអីទេលោកអើយលោក បន់អើយបន់ប៉ាអើយជួយកូនផងប៉ាចេះតែបន់ ព្រឹកឡើងទៅឃើញពូកវៀតណាមដល់គេញ៉េវញ៉ាវអត់ចេះស្តាប់ទៅក៏អ្នកបកប្រែគេមកបកប្រែ សុំឲ្យខ្ញុំនេះទៅប្រាប់ប្រធានភូមិ សុំឲ្យប្រធានភូមិអង្ករមានទាំងប៉ុន្មានយកមកចែកគ្នាតាមផ្ទះឲ្យហូប មានឆ្នាំងមានអីចែកឆ្នាំងចែកអីគ្នាមកឲ្យគ្នាដាំព្រោះមួយផ្ទះៗយកឆ្នាំងគ្នាទៅអស់ហើយ អត់មានស្លាបព្រារចានក៏គ្មានស៊ីដែរគេឲ្យចែក ដល់ព្រឹកឡើងប្រធានភូមិគេហៅយើងទៅ ហៅម៉ែខ្ញុំទៅបានឆ្នាំងសម្លរនោះមួយ ឆ្នាំងបាយនៅមួយ ចាន៥ ស្លាបព្រារ៥គេចែកយកមកឲ្យណា ចុះគេធ្លាប់ឲ្យយើងទៅហូបនៅសហករណ៍ ដល់នេះគេចែកឲ្យយើងមក អំបិលអត់មានម្សៅស៊ុបទេ អំបិលនោះគេចែកឲ្យយើងបានប្រហែលជាមួយស្លាបព្រារចុះអំបិលតិចដែរនោះ បានមួយស្លាបព្រាណឹងឯងយកមកដាំបាយហូប បាយអំបិលណឹងឯង ចុះវាទាន់មានអីនិងបានស្រួលបួលយើងទៅរក ម៉ែ ម៉ែឯងនែ ម៉ែឯងដាំបាយទៅខ្ញុំទៅមើលស្ទូចត្រីនៅស្ទឹងតិច កាលនោះវាសម្បូរត្រីណាតែវាមិនឲ្យយើងរកហូបទេ ស្ទូចត្រីមួយសន្ទុះខ្ញុំបានត្រីក្រោះប៉ុនៗនេះប្រហែលជា៦ ៧យកដល់ដាក់ឲ្យម៉ែ ម៉ែប្រឡាក់អាំងឲ្យភ្លាម នឹកឃើញថាម៉ែ ម៉ែឯងមានដឹងគេឲ្យយើងមកហូបបាយតាមផ្ទះម៉េចដែរម៉ែ កូនអើយម៉ែអត់ដឹងទេកូនអើយ ខ្ញុំក៏អត់ដឹងដែរម៉ែ រំលងបានមួយអាទិត្យប្រធានភូមិណាគេរកចាប់ប្រធានភូមិតែប្រធានភូមិនោះល្អបានជាគាត់អត់ស្លាប់ ចង់និយាយថាប្រធានភូមិក្រៅពីភូមិនោះ គឺសុទ្ធដូចចង់និយាយថាកូនចៅខុសនៅក្នុងភូមិរាយការណ៍ហើយប្រាប់មិត្ត យកមកចាប់កូនចៅប្រធានភូមិយកទៅវាយចោល ចង់ថាប្រធានភូមិនោះកូនចៅមានរឿងរ៉ាវម៉េចក៏ដោយ អត់ដែលចេះរាយការណ៍គឺល្អ ក៏រត់ទៅកន្លែង គេហៅខ្ញុំទៅសួរថាប្រធានភូមិនៅក្នុងនេះតែលំបាកយ៉ាងម៉េចដែរ ឬមួយក៏គាត់ធ្វើរបៀបម៉េច ក៏ហៅខ្ញុំទៅសួរដូចអញ្ចេះឯងណា ទៅខ្ញុំគេអត់សួរមនុស្សចាស់ទេ សួរក្មេងគេថាក្មេងត្រង់ ហៅខ្ញុំទៅសួរខ្ញុំថាប្រធានភូមិខ្ញុំនេះល្អណាស់ម៉េចបានថាល្អព្រោះខ្ញុំអ្នក១៧ អ្នកជម្លៀសគាត់ជួយពួកខ្ញុំឲ្យបានរស់ទាំងអស់ ត្រង់ណាដែលគាត់អាចជួយបានជួយគាត់ជួយលាក់បំពួនខ្ញុំព្រោះខ្ញុំគាត់ដូចថាមនុស្សដូចគ្នាមិនអាចរាយការណ៍ឲ្យសម្លាប់គ្នាបានគាត់ស្រណោះ ម្ល៉ោះហើយគាត់យកទៅលាក់លៀមទៅដុបព្រៃឯណាទៅធ្វើម៉េចឲ្យតែបានរស់ឲ្យផុតមួយគ្រា២ថ្ងៃចេញបានខ្ញុំរស់ដល់ឥឡូវខ្ញុំប្រាប់ពួកវៀតណាមមេៗគេណាប្រាប់រួចទៅបានអ្នកដែលគេបកបកប្រែឲ្យស្តាប់បានគេថាល្អគេនិយាយភាសាវៀតណាមទៅ អ្នកបកណឹងគេប្រាប់ថាប្រធានភូមិល្អ បើប្រធានភូមិអាក្រក់ចាប់យកទៅព្រោះប្រធានភូមិក្បត់ប្រជាជន ចឹងបានប្រធានភូមិនោះរស់ តែសព្វថ្ងៃមិនដឹងជាគាត់ខូចយ៉ាងណាទេមិនដឹងដែរគាត់ចាស់ហើយព្រោះកាលនោះគាត់ចំណាស់ម៉ែខ្ញុំហើយនោះ ហើយខ្ញុំមិនដឹងថាយ៉ាងណាបើខ្ញុំចេញពីនោះមកចេញតាមផ្លូវទន្លេយើងសង្ខារគេទៅយក លឺសូរដំណឹងថាបងប្អូនៅជីក្រែងគេចែវទូកទៅយកជាមួយឪពុកមារ បងប្អូនប៉ាខ្ញុំ អ៊ុំឪពុកសង្ខារនេះណាមានតែ៣នាក់បងប្អូនទេ ប្រុសទាំង៣ បន្ទាប់ពីអ៊ុំមកមានប៉ាខ្ញុំទី២ ពៅគេលោកមារឌៀប លោកមារឌៀបពីរនាក់សង្ខារនោះគេទៅយកខ្ញុំដល់ជីក្រែងនោះ គេយកមកខ្ញុំមិនដឹងជាមានអីទេទូកចែវបួនក៏សុំស្រូវសុំអីគេប្រធានភូមិគេឲ្យមក ខ្លះគេឲ្យអង្ករឲ្យអីមកក៏ដឹក យកមកដល់នៅគេហៅកំពង់ឃ្លាំង ដេកនោះមួយយប់ក្រោកព្រឹកឡើងនាំគ្នាចេញមកចុងឃ្នៀសទាំងអស់គ្នា បានរស់នៅជុំគ្នាបងប្អូនទាំងអស់គ្នា រំលងបាន២ថ្ងៃ ២ថ្ងៃខ្ញុំទៅស្រាវជ្រាវ ដល់ទៅដល់គេហៅថាទឹកវិល ស្អីភូមិស្អីសណ្តាន់ច្រើនណាស់ខ្ញុំស្រាវជ្រាវរកបងប្អូនដល់នោះបាន៧គ្រួសារមក ៧គ្រួសារមករស់នៅឯណេះទាំងអស់គ្នា ស្រូវអង្ករដែលខ្ញុំដឹកមកម៉ែវ៉ាតគាត់ផងនោះអីផងទៅ បានចិញ្ចឹមបងប្អូនទាំងអស់គ្នាណឹងឯង ឲ្យបានរស់ទាំងអស់គ្នាទៅព្រោះសម័យនោះមិនដឹងមានមុខរបរធ្វើអីទេ ផុតពីនោះមកក៏បានរស់ទាំងអស់គ្នា បានមានមុខរបរដូចថាយើង មានមុខរបរមកពីលោកមារ លោកមារខ្ញុំពៅគេណា គាត់ខាងដឹកនាំកូនក្មួយទៅរកទៅធ្វើដូចថា ពួកអាពតគេចេញអស់ពីខាងព្រែកទាល់ណា ចឹងហើយវាមានព្រួល វាមានលប ម៉្លោះហើយនាំគ្នាទៅយកព្រួលណឹងឯងមក យកមកនាំគ្នាដាក់រ៉ាវ ២ ៣រ៉ាវនោះហើយឡើងឲ្យរដ្ឋខ្លះ ឡើងរដ្ឋមួួយថ្ងៃចេះយើងយកពីរថ្ងៃទៅចែកក្រុមគ្រួសារ មួយគ្រួសារម្នាក់ៗប៉ុន្មានអីប៉ុន្មានទៅក៏ហូបចុករៀងខ្លួនទៅ ឲ្យរាល់ថ្ងៃបានឡើងឲ្យរដ្ឋទៅបានរដ្ឋគេទម្លាក់សាច់មោងមកឲ្យរក កាលនោះនៅបានអ៊ុំធ្វើប្រធានភូមិ អ៊ុំគាត់នៅធ្វើប្រធានភូមិទាក់ទងទៅខាងរដ្ឋណឹងឯងឲ្យគេជួយព្រោះអីគាត់ចិញ្ចឹមច្រើន តាំងពីចង់និយាយចិញ្ចឹមតាំងពីពួកអ៊ុំឃុត អ៊ុំហឿននៅទន្លេនោះ បងប្អូនគាត់ច្រើននៅនេះ ហើយទៅចា់បានមានមុខរបរពីកាលនោះឯងមក ចាប់ផ្តើមបែបគ្នាក៏មានមុខរបររៀងខ្លួន តែមុខរបររៀងខ្លួនតែខ្ញុំសុទ្ធតែស្រីមានទៅរកអីកើត មានតែខ្ញុំរកមុខរបរលើគោក គេមាឌប្រុសគេរកមុខរបរទន្លេ ហើយខ្ញុំម្ល៉ោះហើយតែស្រីៗទៅរកមុខរបរមោងអីកើតម៉េចកើតខ្ញុំអត់ចេះ ខ្ញុំចង់ថាចេះដែរ ចេះពីឪពុកមារបង្ហាត់បង្រៀនមួយឆ្នាំ ខ្ញុំចេះដែរប៉ុន្តែកម្លាំងយើងស្រីទៅអត់រួច បងគេ ទៅមិនរួចគេ សាកមើលហើយ សាកមើលមោង យើងចង់និយយាថាមោងនោះប្រហែលចំនួនថា៣០០ ៤០០ម៉ែត្រ ចាប់ផ្តើមរកខ្លួនឯង ខ្លួនស្រីដឹងនាំបងប្អូនទៅរក ចាប់ផ្តើមរាយមោងចុះបើចេះមកពីឪពុកមារនឹកឃើញថាកម្លាំងស្រីទៅមិនរួចទេដឹងសាកមើលខ្ញុំ សាកមើលមោងកំភ្លៀង ចាប់ផ្តើមរាយ យ៉ាងខ្ញុំដើរនៅខាងគៀរកើត ខ្ញុំដើរគៀរដូចកូនប្រុសចឹង ចុះបែកអស់ហើយមានអ្នកណាមានតែស្រី ឲ្យប្អូនវាយទឹកមកខ្ញុំដើរគៀរខ្លួនឯងអីខ្លួនឯងមុតត្រីកញ្ចុះយំផងអីផងទៅ បានត្រីមកក៏យកមកទៅ ប្រវាស់គេខ្លះទៅបើយើងធ្វើមិនអស់នោះ យើងធ្វើខ្លះទៅម៉ែក៏អាណាត្រីធំ ត្រីរ៉ស់ត្រីអីឲ្យគាត់ធ្វើទៅដូរអង្ករដូរអីហូប អាណានេះក៏អាចប្រហុកអីទៅ យើងអាចថាម៉ូយគេមកយកខ្លះទៅ ទុកខ្លះយកទៅលក់លើគោកដូរបន្លែ ស្អីៗសព្វបែបយ៉ាងទាំងអស់ បានគ្រាន់ព្រឹសៗនិងឯងក៏ខ្ញុំ នឹកឃើញថាទ្រមិនរួចនិងមោងទេ ម៉ែអើយខ្ញុំចង់កាលនោះរកបានសល់លុយខ្លះ ម៉ែអើយខ្ញុំចង់ទៅនៅគោក មើលទៅខ្ញុំទ្រនិងទឹកអត់រួចទេ មើលបងប្អូននៅតូចៗខ្ញុំអាណិតណាស់ម៉ែ អើយស្រេចតែកូនចុះម៉ែមានទៅរកអី ស្រេចតែនិងកូនថាកូនទៅរកអីក៏រកទៅ ក៏សុំម៉ែបានទៅក៏ម៉ែតោះយើងកាលនោះសល់លុយ សល់មាសចូល២ ៣ដំឡឹងដែរណា កាលជំនាន់យើងចាយមាសនោះ យក២ ៣ដំឡឹងខ្ញុំមកនៅភ្នំក្រោម មកនៅភ្នំក្រោមអ៊ុំអត់ទាន់ចេញទេ អ៊ុំអត់ទាន់ចេញទេ គាត់ចេញឆ្នាំ៧២ គាត់ចេញពីនេះឆ្នាំ៧២ គាត់ថាគាត់ទៅនៅភ្នំពេញ មិនដឹងថាគាត់ទៅនៅភ្នំពេញស្រាប់តែគាត់របូតទៅដល់ថៃ ក៏បាត់ដំណឹងរហូតចុះយើងមានអីទាក់ទងអត់សម័យនោះទៅក៏ដឹងថាគាត់នៅភ្នំពេញ ហើយទៅក៏បានមកនៅភ្នំក្រោមមកនៅភ្នំក្រោមបានធ្វើផ្ទះធ្វើសំបែងរួចទៅទិញកង់ចាស់មួយ កង់ចាស់មួយនោះដឹកអង្ករពីពួក ពីពួកមកដល់យើងភ្នំក្រោមឆ្ងាយរាប់គីឡូដីណារួចមិនតិចហើយ កាលជំនាន់អត់មានមកថ្នល់ស្រួលទេ មានអាក្រឡុកប៉ុណ្ណេះ អាផ្លូវបុ៉ណ្ណោះក៏មានដែរ ទៅធ្លាក់ក្រឡុកបាក់ឈ្នាន់បាក់អីណា តស៊ូចិញ្ចឹមបងប្អូនអញម៉េចទេអញធ្លាក់ម៉ែឈឺ ធ្លាក់ម៉ែឈឺទៀតខ្ញុំមិនដែលចេះដើរខ្ញុំគេទេនិយាយត្រង់ បានខ្ញុំតាំងចិត្តដល់មកឥឡូវនេះ តាំងពីកូនធំមួយដំបូងខ្ញុំថាតាំងចិត្តខ្ញុំអត់ឲ្យកូនធ្វើខ្ញុំគេ ខ្ញុំឆ្អែតខ្លួនខ្ញុំហើយ ម៉េចបានថាខ្ញុំឆ្អែត បើឲ្យកូនទៅខ្ញុំគេខ្ញុំពិបាកដូចរួចខ្ញុំចឹងឯង ខ្ញុំតាំងចិត្តតាំងចិត្តឲ្យកូនរកស៊ីខ្លួនឯង ខ្ញុំក្ររហាមថ្នាក់ដល់ថ្នាក់ខ្ញុំុកូនអើយកូនអង្ករសល់តែកន្លះកំប៉ុងទេកូន កូនឯងហូបទៅម៉ែអត់ឃ្លានទេ ក៏ញាតិនោះហៅថាចុះបើអត់ពីប្តីទៅនោះ មើលខ្ញុំ មើលតាំងពីអាពៅគេបានអាយុ៨ខែ ខ្ញុំមេម៉ាយប្តីស្លាប់ចោល ធ្វើបុណ្យធ្វើអីរួចហើយក៏ កូននៅតូចយើងទៅរកអីកើត ដើរកាប់អុសកូនអើយទៅកាប់អុសទៅតោះកុំទៅខ្ញុំគេកូន មិនឲ្យទៅខ្ញុំគេទៅខ្ញុំគេចង់និយាយថាផ្ទះនេះគេប្រើយើងឡើងអស់អាចម៍ បោកខោអាវ លាងចាន សព្វបែបយ៉ាងទាំងអស់ តោះកូនឯងទៅរកអុសជាមួយម្តាយ កូនឯងរកមួយថ្ងៃបានតែ២០០០ ៣០០០ ក៏កូនឯងគ្រាន់ ក៏ហូបចុកស្រួលដេកពេញភ្នែកអត់មានពិបាកអ្នកណាគេដាស់យើងទេនិយាយប្រាប់កូនកូនថាស្រេចតែម៉ាក់ឯងទេ ម៉ាក់ឯងធ្វើម៉េចក៏ខ្ញុំតាម ក៏នាំកូនដើររុកព្រៃរាល់ថ្ងៃ ទើបមករយៈ មុនដែលម៉ែខូច មើលម៉ែឈឺកាលនោះខ្ញុំ ខ្ញុំមើលគាត់អស់រលីង អស់រលីងពីខ្លួនគាត់ដេកឈឺ ២ឆ្នាំ ក៏ខ្ញុំមានបងមួយ បងផល បងរ៉ន ម៉ែបងយ៉ាយអីនៅភ្នំពេញរាល់ថ្ងៃហើយណឹង ទៅមានបងនៅជិតខ្ញុំថាបង ខ្ញុំពីរនាក់បងប្អូន ហើយមានប្អូនពៅមួយហើយនិងក្មួយ២ ឥឡូវសុំឲ្យបងឯងមើលឲ្យខ្ញុំផង ខ្ញុំអស់លុយរលីងហើយខ្ញុំមើលម៉ែរាប់ដំឡឹងហើយ ខ្ញុំអត់មានលុយឯណាទៅតស៊ូជាមួយគាត់ទៀតទេ ចុះគាត់ដេកនិងកន្ទេលចុះ ពេលលើកគាត់ចេះគាត់ស្រែកគាត់យំគាត់ទៅណា ម្ល៉ោះហើយយើងមិនចង់ហ៊ានលើកគាត់ ក្នុងមួយថ្ងៃ ទឹកបបរ បបរមិនជាឲ្យខាប់ពេកទេគាត់លេបមិនរួច រ៉ាវស្មើទឹកដោះគោដែរណា បបរក្នុងមួយថ្ងៃពីព្រឹកច្រកបាន៣ស្លាបព្រារ ថ្ងៃត្រង់៣ស្លាបព្រារ ល្ងាច៣ស្លាបព្រារ គិតមើលថា២ឆ្នាំអាចរស់បានអត់ អត់រស់បានទេខ្ញុំ ខ្ញុំថ្វាយបង្គំបងខ្ញុំសុំបងទៅធ្វើការ ២នាក់បងប្អូនទៅស៊ីឈ្នួលគេ ខ្ញុំមិនដែលចេះស៊ីឈ្នួលអ្នកណាទេពេលនេះខ្ញុំសីុឈ្នួលគេ ទៅ២នាក់បងប្អូនកាលនោះមួយខែបាន កូនស្រីបានដូចជា៨០០ ៨០០ចឹងឯងកូនស្រី ទៅដល់គេថាគេរកមេការ មេការបាន១០០០ លឺសូរតែ១០០០ភ្លាមអត់ចេះទេណា អត់ចេះ ខ្ញុំហា៊ខ្ញុំ ធ្វើការឲ្យខាងចិន ចិនផងវៀតណាមផងគាត់នោះណា ហ៊ាខ្ញុំ ខ្ញុំចេះ ខ្លួនអត់ចេះតែលើកដៃថាខ្លួនចេះ សុំចូលធ្វើមេការដើម្បីបាន១០០០ សុំបើកលុយគេមុន ធ្វើការដាក់កុងត្រាឲ្យគេ៦ខែ បានយើងឡើងមកផ្ទះបាន ទៅខ្ញំុដាក់់កុងត្រាតែខ្ញុំសុំបើក ក្នុងប្រាក់ខែខ្ញុំ១០០០នោះ៦ខែសរុបទៅវា៦០០០ ឥលូវខ្ញុំសុំបើកពាក់កណ្តាល ខ្ញុំឲ្យមកម៉ែខ្ញុំដេកឈឺនៅផ្ទះ ទៅក៏ហា៊នោះមកឃើញដែរទេណាគាត់ស្រណោះខ្ញុំ អឺហ៊ាបើកឲ្យបានតែកុងត្រាឲ្យហ៊ាផ្តិតមេដៃណា សុខចិត្តផ្តិតមេដៃយកលុយនោះឯងមកមើលម្តាយ ខ្ញុំផ្តិតមេដៃ២នាក់បងប្អូនបាន៦០០០ អេប្អូនបាន៤០០០ ខ្ញុំ អេប្អូនបាន មើលប្រាក់ខែប្អូនបាន មើល៦ខែយើងន្មាន៥ខែយើងបាន៤០០០ ៤៨០០ តែខ្ញុំថាឥលូវសុំឲ្យទៅវាពាក់កណ្តាលមកខ្ញុំពាក់កណ្តាល ខ្ញុំសុំផ្ញើរទៅបងខ្ញុំឲ្យបងខ្ញុំមើល ក៏ហា៊នោះគាត់ស្រណោះគាត់ថា ទៅហ៊ាឲ្យ ឲ្យប្រាក់ខែអាប្អូននោះឲ្យអស់ចុះក្នុង៦ខែតែបងនេះទុកពាក់កណ្តាល ទៅក៏ព្រមព្រៀងផ្តិតមេដៃឲ្យគេភ្លាមបើប្រាក់ខែឲ្យហ៊ាយកមកឲ្យ គាត់យកមកឲ្យទៅ គាត់ខ្ញុំដាក់សំបុត្រក្នុងនោះខ្ញុំថា ឲ្យបងខ្ញុំនេះប្រឹងមើលម្តាយលុយ ខ្ញុំបើកមកទាំងប៉ុន្មាននេះឲ្យប្រឹងមើលម៉ែឲ្យខ្ញុំផង ព្រោះខ្ញុំអត់បាននៅថែគាត់ទេខ្ញុំមកធ្វើកាដោះគេ ហើយទៅបងខ្ញុំនៅនេះក៏គាត់ប្រឹងមើលដែរណាទាំងប្តីទាំងប្រពន្ធលុយគាត់ផងលុយខ្ញុំផងទៅមើល ចិញ្ចឹមអាប៉ុន្មាននាក់នោះរៀនផង អាពេជ្រនៅពៅគេនោះនៅរៀន កាលនោះនៅរៀនថ្នាក់ ថ្នាក់ទី៤ហើយ តស៊ូឲ្យប្អូនរៀនថ្នាក់ របូតតាំងពីវាឈប់មកមកបានថ្នាក់ទី៧ ទី៧គេត្រូវការឲ្យទៅរៀនឯលើអត់មានអីឲ្យប្អូនទៅរៀនក៏ប្អូុនសុំឈប់បណ្តាយ វាអត់មានឧបករណ៍ដូចជាចង់និយាយថាខ្វះខាតណាកង់អីឲ្យប្អូនជិះទៅរៀន អត់មានក៏ប្អូនឯងសម្រេចឈប់ហើយអាអូន សម្រេចឈប់ហើយខ្ញុំនៅមើលម៉ែ អាអូនឯងមើលម៉ែទៅបងទៅខ្ញុំគេមួយឆ្នាំទៀត មួយឆ្នាំទៀតយកមកមើលម៉ែ មើលម៉ែទៀតចុះ២ឆ្នាំ ឡើងមកឃើញម៉ែនៅតែដដែល ខ្ញុំអតស់ង្ឃឹមក្នុងចិត្តហើយ ម៉េចទេក៏ថ្ងៃមួយនោះថៅកែគេឡើងមកគេចង់មកឃើញគេចង់មកជួយលុយយើងណា ស្រលាញ់ការងារដែលខ្ញុំប្រឹងធ្វើ២នាក់បងប្អូនល្អទៅគេ ឡើងមកទាំងប្តីទាំងប្រពន្ធគេនោះឯងទៅ គេជួយលុយនោះ២០០០ ទឹកចិត្តថៅកែណា ២០០០កាលនោះលុយថ្លៃណាស់អាអូន យើងចង់និយាយថាអង្ករមួយគីឡូតែ១រៀល៥កាក់ទេ កាលនោះវាអត់មានអីទេ ម្ល៉ោះហើយគាត់ជួយលុយ២០០០អរគុណគាត់ថ្វាយបង្គំគាត់ តែបើឆ្នាំក្រោយបើទៅទៀតឲ្យដំណឹងគាត់ បើទៅទៀតគាត់ដាក់ប្រាក់ខែឲ្យលើសនោះទៀត ទៅខ្ញុំសម្រេចចិត្តខ្ញុំប្រាប់គាត់ឲ្យហើយខ្ញុំថាខ្ញុំសម្រេចទៅទៀត ដើម្បីខ្ញុំតស៊ូខ្ញុំមើលម៉ែខ្ញុំឲ្យជា ក៏ឆ្នាំក្រោយឡើងដល់ខែគាត់គាត់មក តែពេលនោះគាត់អត់ឲ្យផ្តិតមេដៃទេគាត់ដឹងថាការងារខ្ញុំធ្វើអំណត់ណា ខ្ញុំក៏ទៅទៅបើកប្រាក់ខែឲ្យមកមើល ពេលដែលខ្ញុំចប់ការងារហើយខ្ញុំឡើងមកសល់លុយសល់កាក់ខ្ញុំវាមិនអស់ចិត្តណា ពេទ្យផង ខ្មែរផងមើលអត់ជា ទៅខ្ញុំក៏ចៃដ្យន្នថ្ងៃនោះឯងខ្ញុំ ឃើញគេហៅរួបជិតផ្ទះណឹងណា គេហៅរួបដូចជាគេរូបគេចូលមកគេចង់លេងបទបាសាក់បទអីណា ហើយទៅ អ្នកជាប់គ្នានិងផ្ទះណឹងឯង ខ្ញុំថាចង់ទៅអើតមើលគេតិច អូនអើយមើល មើលម៉ែណាអត់ឲ្យដាក់ឃ្លាទេ ខ្ញុំដើរទៅអើតហើយមីប្អូននេះគេទៅដែរ វាចង់ទៅមើលដែរទៅដែរ លឺសូរតែបទបាសាក់គេច្រៀងភ្លាមគាត់ខុសគ្រូល្ខោននោះ ដេកឈឺ២ឆ្នាំ លឺសូរតែបទបាសាក់នោះគេច្រៀងភ្លាមគាត់ងើប ងើបភ្លាម ងើបបានចូលបន្ទប់ខ្ញុំ ចូលបន្ទប់ខ្ញុំទៅធ្វើខ្លួនរើខោអាវខ្ញុំស្លៀកតែងខ្លួនដូចល្ខោនចឹងណា យីម៉េចចោលម៉ែចឹង បងឯងទៅមើលម្តងទៅខ្ញុំមកមើលគេនេះសិន នឹកឃើញថាប្អូនតូចវាចង់មើលមើលទៅ អត់មកមើល មកដល់បាត់ម៉ែក៏ផ្អើល រកទៅហៅបងហៅអី បងរ៉នអើយបាត់ម៉ែបាត់ហើយ ទៅឯណាម៉ែ ម៉េចគាត់ដេកឡើង២ឆ្នាំហើយម៉េចគាត់ដើររួចចុះបង គាត់ទៅឯណា អ្នណាមកលួចគាត់ដឹង ខ្ញុំភ័យខ្ញុំយំផងអីផងទៅ លឺសូរសម្លេងក្នុងបន្ទប់ បើកបន្ទប់មើលទៅអើយចាក់ក្បាច់ឡើងទន់ ចង់ថាទន់ដល់ដីបណ្តោយ ហើយគាត់ដេកឈឺ២ឆ្នាំមិនគួរណាអូន មិនគួរណាគាត់ចាស់បុ៉ណ្ណោះហើយគាត់រាំឡើងក្បាច់ឡើងទន់បណ្តោយ ក៏ខ្ញុំនឹកឃើញក្នុងចិត្តខ្ញុំថាម៉ែខ្ញុំច្បាស់ជាខុសអីមួយហើយ ទៅខ្ញុំហៅគេខ្ញុំថា រួបគេឆ្លើយមកគេថាគាត់នេះខុសគ្រូល្ខោន ឥឡូវសុំឲ្យរៀបឲ្យគេបានគេឲ្យជា នឹកឃើញថាលុយសល់ លុយសល់ក្នុងខ្លួន លុយសល់ដូចថាយើងឡើងមកភ្លាមសល់លុយប៉ុន្មានប្រហែលជា៣០០០ ៤០០០ ដែរ រៀបនោះអត់ប្រហែលជាខ្ទង់ជិត២០០០ដែរណា ឲ្យទៅប្រាកដជាខុសមែន បើសិនថាខ្ញុំបន់ទៅ សន្យាមួយធូបបើថាប្រាកដជាខុសមែន បើត្រូវឲ្យគាត់ងើបអង្គុយណាបើមិនត្រូវគាត់ៀបនៅតែដេកចឹងឯង ខ្ញុំអុជធូបភ្លាម មាត់គាត់និយាយអត់លឺទេ ២ឆ្នាំនិយាយអត់លឺទេគាត់ហៅខ្ញុំ ខ្ញុំអុជធូបបានប្រហែល ចង់និយាយថាយើងមួយកំណាត់បារីលឺសូរគាត់ហៅខ្ញុំជនកូន កូនឯងដួសទឹកឲ្យម៉ែផឹកតិចមក ពេលនោះគាត់ចេះស្រែកចេះអីហើយណាសសព្វដងច្រកគាត់អត់ងាយទេ ក៏ដួសទឹកឲ្យគាត់ពិសារទៅទឹកយើងចង់និយាយថាកែវប្រវែងនេះ មួយកែវនោះអស់គាត់បឺតអស់ អស់ហើយអត់ហ៊ានបង្ខំគាត់ទៀតទេ អស់មួយធូបគាត់ងើបអង្គុយខ្លួនគាត់បាន បានខ្ញុំនឹកឃើញថាខុស ខ្ញុំសន្យាឲ្យភ្លាម ថាឲ្យម៉ែខ្ញុំមួយដើរបាន មួយដើរបានខ្ញុំរៀបឲ្យភ្លាម គេអត់ព្រមទេគេឲ្យងើបអង្គុយប៉ុណ្ណោះបានហើយយើងអត់ព្រមទាល់តែរៀបក្តឹងឲ្យគេ ខ្ញុំរៀបនៅដូចថាខាងនេះថ្នល់ឡានចេះផ្ទះខ្ញុំនៅខាងនេះ ខ្ញុំរៀបនៅខាងណេះខាងនោះធ្លារធំ ខ្ញុំរៀបកាលនោះខ្ញុំហៅអញ្ចើញរូបគេច្រើនដែរណារៀបឲ្យគាត់ សូរតែភ្លេងដូចថាភ្លេងបាសាក់មកភ្លាម ងើបព្រុយភ្លាមខើយសំឡុយរត់កាត់ថ្នល់ មានអ្នកចាប់គាត់តិចអត់គាត់រត់ទៅខ្លួនឯង មានអ្នកណាដឹង ស្រាប់តែដាក់ភ្នែកទៅខ្ញុំនៅកន្ទុយចង្ក្រាននោះកំពង់តែនែលីងលៀចលីងអីឲ្យគេ ឯនោះគេលេងភ្លេងសាកមើលទេភ្លេងបាសាក់នោះ គេមិនទាន់លេងមែនទែនឯណាគេលេងសាកមើល ក៏ឯណេះ ម៉ែឯណេះងើបឡើងស្លៀកសំឡុយភ្លាមក្រវ៉ាត់កន្សែងភ្លាមព្រុយ រត់ទៅដល់ខាងនោះភ្លាម ងាកមកបាត់ម៉ែបាត់ ដាក់ភ្នែកទៅឃើញទៅរាំឯនោះឡើងខ្វើក ខ្ញុំនឹកឃើញថាម៉ែខ្ញុំត្រូវហើយដឹងតែជាហើយម៉ែខ្ញុំ ក៏គាត់តាំងពីនោះមកជារហូត ទើបតែគាត់ខូចអាយុគាត់ ៨៨ ជិតចូល៨៩ហើយ បានអាយុគាត់ដល់ប៉ុណ្ណេះកាលគាត់ឈឺនៅអាយុ៦០ជាង នៅអាយុ៦០ជាងកាលឈឺដេក២ឆ្នាំនោះណា មកឈឺលើកនេះទៀតសម្រេចបណ្តោយ ដេកមើលគាត់មួយខែ ខ្ញុំរក្សារគាត់ពេញ១ខែមិនឲ្យបងប្អូនឯរក្សារទេមិនដូចខ្ញុំទេ គាត់អត់ពេញចិត្តដៃធ្ងន់ តែខ្ញុំណឹងឯងមកពីរកស៊ីភ្លាមទម្លាក់តែឥវ៉ាន់ អង្គុយមើលម្តាយសិន ផ្ញើរទុកនិងបងប្អូន គាត់ថាគាត់នៅនិយាយបានគាត់ថា អូ ពួកវាដៃធ្ងន់ៗណាស់កូន កូនឯងដៃស្រាលកូនឯងមិនបាច់ទៅណាទេ ឲ្យអាពេជ្រវាខំរកទៅវាផ្ញើរលុុយមកចាយមកកូនឯងនៅមើលម៉ែទៅកូន កូនឯងដៃស្រាល ក៏អាប្អូនគេនៅនោះគេលឺ ទៅអាប្អូនគេថាឥឡូវបងឯងមិនបាច់រកអីទេនៅមើលថែគាត់ទៅ ក្នុង១០ថ្ងៃខ្ញុំផ្ញើរមក២០ ៣០ម៉ឺន ១០ថ្ងៃ ក៏ខ្ញុំសម្រេចចិត្តថានៅមើលម្តាយចុះកូនៗគេទៅរកស៊ីទៅ ក៏នៅមើលសម្រេចរហូតដល់គាត់អស់ជីវិត នេះខ្ញុំតស៊ូមើលម្តាយគិតទៅពីអាពតមក មកដល់សម័យនេះហើយម្តាយចាស់ហើយខ្ញុំតស៊ូម្តាយរហូត សឹងថាគាត់ផុតដង្ហើមសឹងថាប្អូនចុះមកអត់ទាន់ទៀតណា មកអត់ចង់ទាន់ទៀតណា គាត់នៅចាំគាត់នៅរង់ចាំចៅគាត់ បងសឿនមីនីណាស្គាល់មីនីកូនបងរ៉នអត់ ណឹងមីនីណឹងហើយនៅចាំណឹងឯង ចាំមីនីគេមកដល់ថ្ងៃនោះ ម៉ោង៤ភ្លឺគាត់ដើរបណ្តោយគាត់ចាំចៅ តែចៅនោះអត់ចង់មកទេខ្ញុំតេប្រាប់ខ្ញុំថា ម៉ែមិនស្រួលខ្លាំងហើយនៅចាំតែចៅទេ គាត់ខ្សិបដាក់ត្រចៀកថាចាំចៅនី ចៅយ៉ាយ ទៅគេ គេខាងនោះគេខាងចាមគេដែលសូវជឿ ទៅមីនីវាមិនអស់ចិត្តវា វាដាច់ចិត្តមក ដល់តែមកទៅមកម៉ោង៤ភ្លឺឡើងក៏គាត់ លាកូន លាចៅទៅទាំងអស់គ្នាបណ្តោយ បានថាគាត់ចាំចៅណឹងឯងមួយគាត់ស្រលាញ់ចៅណាស់។

ក៖ បាទអ៊ុំ ចុះម្តាយរបស់អ៊ុំមានឈ្មោះអ្វីដែរអ៊ុំ?

ខ៖ ម្តាយខ្ញុំឈ្មោះសឹុម។

ក៖ គាត់មានស្រុកកំណើតនៅឯណាដែរអ៊ុំ?

ខ៖ ស្រុកកំណើតគាត់នៅស្ពានជ្រាវ តែគាត់មានប្តីនៅស្រុកនេះ។

ក៖ គាត់ជាមនុស្សបែបណាដែរអ៊ុំ? ជាមនុស្សកាចឬក៏ស្លូតដែរ?

ខ៖ ទេម៉ែខ្ញុំកាចដែរណឹង ថាចង់និយាយថាយាយម៉ែម៉ឺនម៉េចចុះឯង កាចណាស់ ខ្ញុំអត់កាចទេស្លូត។

ក៖ ចុះឪពុកអ៊ុំឈ្មោះអ្វីដែរអ៊ុំ?

ខ៖ ឈ្មោះ វេ។

ក៖ ចុះគាត់មានស្រុកកំណើតនៅចុងឃ្នៀសនេះ?

ខ៖ នៅភូមិខ្មារណឹងឯង។

ក៖ ចុះអ៊ុំដឹងទេថាមូលហេតុអីក៏គាត់ជួបគ្នាដែរ ម្នាក់នៅនោះ ម្នាក់នៅនេះ?

ខ៖ ម៉ែខ្ញុំ?

ក៖ បាទ។

ខ៖ ខ្ញុំចង់និយាយថាខ្ញុំអត់ដែលដឹងផងតែធ្លាប់លឺសូរគាត់និយាយ ម៉ែខ្ញុំគាត់មានប្តី២ ប្តីគាត់មុនគេហៅថាថៅកែ ម៉ាស៊ីនភ្លើងសៀមរាបយើងណឹងនៅវត្តបូរព ៌យើងពីសង្គមមិញនោះប្តីគាត់មុន តែប្តីគាត់ស្លាប់ ឈឺគាត់ដឹកកប៉ាល់ទៅមើលដល់បាងកកដែលប្តីគាត់មុនគាត់មានណាស់ មើលមិនជាយកស្លាប់នៅឯខាងសន្តិភាពនោះប្តីគាត់មុនមានកូន២ ដល់មកលឺសូរតាមតែម៉ែគាត់និយាយណាដល់មកប៉ាក្រោយនេះ គាត់មេម៉ាយកូន២ តែប៉ានេះនៅកម្លោះ តែគាត់ចង់បានម៉ែ ម៉ែគាត់ថាគាត់មិនយកទេប្តីកម្លោះ គាត់មិនយកទេ រួចប៉ាខ្ញុំទ្រាំមិនបានស្រលាញ់ ថាក្រមុំគាត់មិនស្រលាញ់ ស្រលាញ់តែមេម៉ាយ ទៅគាត់ប្រាប់ឲ្យខ្មោចយាយតាណឹងចូលទៅសួរ ដល់ចូលមិនសួរទៅក៏ម៉ែថាអត់យកទេ អត់យកទេ មិនដឹងធ្វើ់ម៉េចទេ ក៏ប៉ានេះរកវិធីធ្វើម៉េចត្រូវដណ្តឹងឲ្យបាន គាត់មិនដឹងថាចុះពីដើមមិញយើង បើថាដណ្តឹងមិនបានមានតែចូលសំពះសុំ គាត់ដាច់ចិត្តរៀបទៀន៥ ធូប៥មកសំពះសុំ យាយតាម៉ែខ្ញុំណា សំពះសុំទៅក៏ មនុស្សយើងវាចាល់និងសំពះសុំដណ្តឹងមិនឲ្យហើយ ហើយទៅយាយតានោះគាត់ថាមិនដឹងធ្វើម៉េចទេហាមានតែឲ្យទៅ យាយគាត់សួរថាចុះកូនឯងម៉េចពេញចិត្តគេអត់ ខ្ញុំអត់ពេញចិត្តទេប្តីកម្លោះព្រោះខ្ញុំមេម៉ាយ ចុះម៉ែគាត់ស្អាតដែរនោះ ទៅគាត់ថាមិនពេញចិត្តសោះហើយអើបើមិនពេញចិត្តក៏ត្រូវតែឲ្យ វាធំបំផុតនិងគេសំពះសុំមានមេឃុំ មានមេឃុំអីគេមកត្រឹមត្រូវណា គេសំពះសុំណា។

ក៖ ដឹងតែបានម៉ងសំពះសុំកាលណឹង?

ខ៖ ដឹងតែបានបណ្តោយដណ្តឹងអត់ឲ្យ ដណ្តឹងអត់ឲ្យសំពះសុំបណ្តោយ នេះតាមលឺសូរម៉ែគាត់និយាយទេ គាត់ទ្រាំៗក៏យាយគាត់ឲ្យទៅ ម៉ែគាត់ថាម៉េចទេបើមិនស្រលាញ់ផងខ្ញុំស្អប់ ស្អប់ប៉ាដើរស្លៀកកន្សែង តែនេះឡើងខោមូរចង្កេះ មូរចង្កេះទៅកន្សែងឡើងកប់ចង្កេះគាត់ស្អប់ បើមកត្រឹមត្រូវស្លៀកខោខ្លីអីត្រឹមត្រូវទៅមានអាខោកប់គ្រលៀនស្អប់ ដល់នេះទៅក៏ យាយក៏រៀបចំឲ្យទៅ រៀបចំឲ្យទៅក៏សុំម៉ែមកនៅចុងឃ្នៀសណឹងឯង បានមកជាប់នៅនិងភូមិខ្មារភ្នំក្រោមនេះណាបានជាប់នៅនេះទៅ តែគាត់នៅភូមិខ្មារនេះនៅនេះបានត្រឹមតែកូនមួយទេផុតពីនោះគាត់ទៅនៅស្ពានជ្រាវរហូត គាត់ទៅរស់នៅនោះ គាត់នៅនេះគាត់ធ្វើដូចជាថៅកែអួន ថៅកែអីពីដើមណាដែលរកទៅវាខាតពេក ខាតដល់ថ្នាក់កម្មករដេញកាប់រត់ដល់ស្វាយរៀងនោះទៅរកលុយឯនោះឯងបានឲ្យកម្មករនេះទៅបានចូលស្រុកបាន ខឹងចិត្តឈប់នៅទន្លេនៅគោកម្តង គាត់ធ្វើ់ជាងផ្ទះដើរធ្វើជាងផ្ទះ ផ្ទះម្តុំស្ពានជ្រាវខ្ញុំមើលទៅឃើញនៅកេរ្តិ៍គាត់ប៉ុន្មានផ្ទះដែរ កេរ្តិ៍គាត់ធ្វើ ចេះតែពីមកនៅក៏នៅស្ពានជ្រាវតែរហូតទៅ។

ក៖ ចុះអ៊ុំកើតនៅឯណាដែរចឹង?

ខ៖ ខ្ញុំកើតនៅស្ពានជ្រាវ។

ក៖ បាទចុះអ៊ុំនៅចាំជីដូនជីតាបានទេចឹង?

ខ៖ ខ្ញុំបានទាំងអស់តែគ្រាន់តែថាបើខ្មោចយាយខ្ញុំចាំមុខច្បាស់យាយខាងប៉ាណាបើជីតាចាំអត់ច្បាស់ បើយាយចាំច្បាស់ណាស់ បើយាយខាងប៉ាខាងម៉ែ នែតាខាងម៉ែខ្ញុំដូចថារាងស្រពិចស្រពិលតែបើចាំ ចាំរូបរាយគាត់ដូចថាមុខគាត់យើងចង់ភ្លេចហើយណា យើងនៅតូចដែរ យាយខាងម៉ែនោះឈ្មោះយាយគុំ ជីតាឈ្មោះតាង៉ាំ បើយាយខាងប៉ាខាងម៉ែ តាខាងប៉ាឯណេះឈ្មោះយាយទូច តាឡាច នេះខាងប៉ា។

ក៖ បាទ ចុះពួកគាត់ទាំងអស់គ្នាណឹង ម្នាក់នៅខាងខ្មារ ម្នាក់នៅខាងស្ពានជ្រាវ?

ខ៖ ចាស ស្ពានជ្រាវ ចាសមួយខាងម្នាក់។

ក៖ ចុះអ៊ុំមានបងប្អូន ឬក៏សាច់ញាតិណាដែលរស់នៅក្រៅប្រទេសអត់ទេអ៊ុំ?

ខ៖ អត់ដែលមានផង។

ក៖ ចុះអ៊ុំមានមិត្តភិក្តដែលស្និតស្នាលធំធាត់មកជាមួយគ្នាតាំងពីក្មេងដល់ឥឡូវមានទេអ៊ុំ?

ខ៖ ខ្ញុំអត់ ខ្ញុំចងចាំពីម៉ែថាមកថាកូនកុំមិត្តភិក្តច្រើនពេក ខ្ញុំសម្រេចចិត្តថាអត់យកមិត្តភិក្តណាមួយទាំងអស់ សម្រេចចិត្តតែខ្លួនខ្ញុំតែឯង តែបើគ្រាន់តែថាយើងនៅជិតគ្នារាប់គ្នាតែប៉ុណ្ណោះបានហើយ តែឲ្យស្រលាញ់គ្នាមិត្តភិក្តជិតស្និតនិងគ្នាខ្ញុំអត់មាន។

ក៖ អត់មានខ្លើ?

ខ៖ អត់ទេ ព្រោះខ្ញុំនឹកឃើញថាអាខ្លើសម្លាប់ខ្លើដែរណឹង ខ្ញុំនឹកឃើញខ្ញុំខ្ជិល។

ក៖ បាទអ៊ុំ ចុះស្វាមីរបស់អ៊ុំមានឈ្មោះអ្វីដែរអ៊ុំ?

ខ៖ ឈ្មោះជឿន។

ក៖ ចុះអ៊ុំបានរៀបអាពាហ៍ពិពាហ៍ណឹងនៅឆ្នាំណាដែរ? ប្រហែលប៉ុន្មានឆ្នាំហើយមកដល់ឥឡូវនេះ?

ខ៖ ដូចជាឆ្នាំ ឆ្នាំ៨៣ ចូល៨៣ហើយ។

ក៖ កាលណឹងរៀបនៅឯណាដែរអ៊ុំ?

ខ៖ ខ្ញុំអត់បានល្អទេខ្ញុំបានគ្រាន់តែថាបំពេញមុខបំពេញមាត់ម៉ែឪតិចតួចណាសម័យនោះវា ដូចថាមិនដូចសម័យឥឡូវទេវាខ្សត់ដែរយើងអ្នកអត់ណាបានតែមួយរៀបចំតិចតួចណឹងឲ្យតែគ្រាន់ម៉ែឪដឹងលឺទៅ។

ក៖ ចុះការៀបចំណឹងត្រូវបានរៀបចំដោយឪពុកម្តាយ ឬក៏រៀបចំឡើងដោយចិត្តខ្លួនឯងដែរ?

ខ៖ វាចង់និយាយថាយើងចិត្តខ្លួនឯងមែនតែចិត្តយើងស្រលាញ់គ្នាមែនប៉ុន្តែគេចូលមកត្រឹមត្រូវ។

ក៖ ចុះអ៊ុំជួយប្រាប់បានទេចឹងថាពេលវេលាដែលបានស្គាល់គ្នាជាមួយស្វាមីស្គាល់គ្នានៅឯណាហើយ ចង់និយាយថាការចាប់ផ្តើមស្រលាញ់គ្នាណឹងរបៀបណាដែរចឹង  
ណា?

ខ៖ វាអត់ឆ្ងាយគ្នាផងម្ខាងថ្នល់ម្នាក់នៅជិតគ្នាគេនៅខាងលិច ខ្ញុំនៅខាងកើតតែអាយុប្អូនខ្ញុំទេ ចង់និយាយថាពីចាប់ដែលខ្ញុំទៅរស់នៅនិងផ្ទះដែលខ្ញុំជួលគេធ្វើនោះ ខ្ញុំធ្លាប់ជួលភ្លេងគេ ជួលភ្លេងគេមកឡើងផ្ទះណា ភ្លេងអ្នកជិតខាងណឹងឯង ប្តីខ្ញុំណឹងគេមកវាយស្គរវាយអីឡើផ្ទះខ្ញុំដែរ ខ្ញុំទៅរស់នៅនោះចូលឆ្នាំមើលខ្ញុំទៅរស់នៅនោះឆ្នាំ ឆ្នាំ៨០ ៨០ ៨១ ៨២ អ៊ុំគាត់ចេញពីនេះ ម៉ែសង្ខារនេះណាចេញពីនេះទៅនៅភ្នំពេញ មិនថាគាត់ទៅដល់ថៃពេលណាយើងអត់ដឹងទេនោះឆ្នាំ៨២ ឃើញគាត់ចេញកប៉ាល់មកខ្ញុំជូនដំណើរគាត់ទាល់តែផុត ខ្ញុំមកនៅនោះឆ្នាំ៨០ ៨៣ ខ្ញុំមានប្តីហើយផ្ទះនៅម្ខាងម្នាក់ ស្គាល់គ្នាខ្ញុំហៅតែអារហូត ដល់គេធំពេញរូបពេញរាងទៅគេប្រាប់ម៉ែគេតែវាណឹងមានគូរដណ្តឹងដែរណឹងណា មានគូរដណ្តឹងតែខ្ញុំក៏អត់មានចិត្តស្រលាញ់ដែរ តែអានេះដោយថាម៉ែនិងឪពេញចិត្តណា តែបើចិត្តខ្ញុំអត់ស្រលាញ់ទេ ណឹងប្តីខ្ញុំ ខ្ញុំអត់ស្រលាញ់ទេតែប្តីខ្ញុំស្រលាញ់ នេះតាមម្តាយទេ ថាឲ្យគាត់ឲ្យមួយទៅព្រោះអីដូចថាគេនោះកូនអ្នកគ្រាន់ដែរណា ខ្ញុំថាខ្ញុំស្អប់ណាស់កូនអ្នកគ្រាន់ម៉ែខ្ញុំចង់បានតែឋានៈស្មើៗគ្នាស្រួលអត់មានអ្នកណាឌៀលខ្ញុំថាចឹងឯងទៅធ្វើម៉េចកូនអើយបើវាស្រលាញ់ហើយកូនឯងទៅធ្វើម៉េច បើយើងចង់និយាយថាបើម៉ែមិនឲ្យខ្លាចលោវាចាប់ថ្ងៃក្រោយ ម្ល៉ោះហើយបើឲ្យពេលនោះកូនបានល្អ ទៅខ្ញុំជំនះចិត្តខ្ញុំថាអត់យកទេ អត់យករហូតដល់ឪពុកក្មេកខ្ញុំចេញដាក់ស្នេហ៍ណា គាត់ដាក់ស្នេហ៍ គាត់ដើម្បីឲ្យខ្ញុំនេះស្រលាញ់កូនគាត់ គាត់ដាក់ស្នេហ៍ប៉ុន្តែគាត់មិនដាក់ដោយជ្រុលទេណាគាត់ដាក់ត្រឹមថាឲ្យមួយយើងមានចិត្តទៅលើកូនគាត់តែប៉ុណ្ណោះបានហើយមិនដាក់ឲ្យឆ្កួតវង្វេងទេ តែគាត់មិនចេះទេគាត់ទៅរកគេគាត់ចេះធ្វើតែមហា ខ្ញែរដូចថាគេការអីគេរកគាត់ធ្វើមហា ទៅក៏ស្រាប់តែថ្ងៃមួយនោះម៉េចក៏អញមានចិត្តស្រណោះគេនេះម្ល៉េះ ខ្ញុំនោះវាដូចថាប្លែកក្នុងខ្លួនឯងខ្ញុំអត់ដឹងទេ ម៉ែខ្ញុំក៏អត់ប្រាប់ដែរ គាត់ស៊ីសសុះតែគ្នាគាត់៣នាក់ណឹងឯង។

ក៖ អរ! គាត់ដឹងទាំងអស់?

ខ៖ ដឹង ចាស់ដឹងតែខ្ញុំអត់ដឹងទេ ចុះថ្ងៃនេះក៏អញមានចិត្តដូចថាមានអារម្មណ៍អាណិតអាជឿនម្ល៉េះ ក៏ក្នុងចិត្តខ្ញុំចាំមើលល្ងាចខ្ញុំហៅអានេះមកសួរម្តង ដល់ឃើញវាមកពីរយមោងទៅខ្ញុំថា អាជឿនហ្អែងមកនេះមួយភ្លែត អានោះលឺសូរតែខ្ញុំហៅមកព្រុយបណ្តោយ មកព្រុយម៉េចបង អញសួរហ្អែងចេះម៉េចហ្អែងរាល់ថ្ងៃឲ្យអញស្រណោះហ្អែងម៉េសហាស អញមិនដែលចេះស្រណោះហ្អែងបន្តិចទេណា ទេខ្ញុំអត់ដឹងដែរបង ខ្ញុំមិនដឹងថាម៉េចទេទៅវាអត់ដឹងមែននោះ អត់ដឹងថាឪពុកនោះទៅរកគេដាក់ទេ ទៅរំលងបាន៣ថ្ងៃដូចថាមានអារម្មណ៍ចិត្តថាអាណិតវាកាន់តែខ្លាំង ទៅក៏ចាស់ៗ៣នាក់គាត់នោះគាត់មើលសភាពដឹង សភាពដឹងក៏មហាខ្លួនឯងស្រេច ទៅគ្រាន់តែជួលខ្ញែរគេមករៀបចំធ្វើតិចតួចទៅណា ខាងប្រុសគ្នាក៏វាខ្សត់ដែរណាទៅរកខ្លួនឯងលុយឪពុកម្តាយអត់យកទេ យកលុយខ្លួនឯងណឹងមករៀបចំ រៀបចំរួចហើយអីហើយទៅក៏ ដូចថាចង់និយាយថាឪពុកខាងប្រុសនោះគេទៅនិយាយអារឿងអ្នកដាក់ស្នេហ៍ណា សុំឲ្យដកចេញទៅព្រោះវាត្រូវគ្នាវាចូលមួយអាទិត្យហើយ ហើយក៏តាំងពីនោះទៅក៏ខ្ញុំដូចមានអារម្មណ៍ថាដូចស្អប់ ស្អប់ទៅក៏វានឹកឃើញថាទង្វើមួយដែលវាធ្វើល្អ វាខំរកយើងនៅផ្ទះចាំតែហូបតាំងតែចុកណា វាខំតែរកត្រដាប់ត្រដួសប៉ុណ្ណាក៏ដោយក៏អត់ពោលអត់រអ៊ូដែរណា រកបានមកតែខ្ញុំរស់នៅជាមួយម្តាយរកបានមកក៏ខ្ញុំអត់ដែលទទួលយកពីប្តីដែរខ្ញុំសុំឲ្យប្រគល់ទៅឲ្យម្តាយខ្ញុំព្រោះខ្ញុំនៅជុំម្តាយ រកបានមកទៅរាយមោង បានពស់ លក់ពស់មួយថ្ងៃនោះ ២០០ ៣០០មកឲ្យម្តាយអស់ៗមិនដែលទារពីម្តាយមួយរៀលទេនេះខ្ញុំនិយាយការមើលឃើញ តែទើបមកអាក្រក់ដែលចាស់ហើយមុនស្លាប់នេះណា មុនស្លាប់នេះដូចធ្វើអំពើអាក្រក់ដាក់ខ្ញុំហួស ធ្វើម៉េចធ្វើឲ្យខ្ញុំស្អប់ ខ្ញុំខឹង ខ្ញុំជេរខ្ញុំដាក់ទំនាយ កូនអត់ជួយរកស៊ីក៏អត់ជួយ មុននិងស្លាប់មួយឆ្នាំណាធ្វើខ្ញុំឆ្អែតចិត្តដល់ពេលស្លាប់បាត់ចឹងទៅខ្ញុំនឹកឃើញថា ខ្មោចនេះមុនពេលដែលងាប់ធ្វើឲ្យយើងកុំឲ្យគិត ដល់ពេលស្លាប់ទៅកុំឲ្យយើងគិតពេក គិតនិងអាការឈឺចាប់នោះឲ្យខ្លាំង ប៉ុន្តែនៅតែអាណិតដែរអាណិតដែលពីគ្រាដំបូងវាខំណា ខំរហូត ក្រមានលំបាកម៉េចក៏តស៊ូតែឯងដែរឲ្យប្រពន្ធនៅតែផ្ទះចិញ្ចឹមបងប្អូនទាំងអស់ មើលមីខ្មោចខ្ញុំអាប្អូនពៅ ក្មួយ២ បងថ្លៃមួយទៀត ខ្ញុំមួយទៀតហើយរកតែឯងចិញ្ចឹមបងប្អូនទាំងអស់ ខ្ញុំនឹកឃើញត្រង់នោះឯងបានថាខ្ញុំចិត្តមិនដាច់ តស៊ូខ្ញុំថាតស៊ូឲ្យរហូត បើថាខ្ញុំអស់ទៅមុនឯងក៏ធ្វើបុណ្យខ្ញុំផងចុះ បើថាឯងអស់ទៅមុខខ្ញុំ ខ្ញុំធ្វើបុណ្យឲ្យឯងណឹងនិយាយគ្នាពីស្រេចមក ចែដ្នន្យអីគេក៏អស់មុនទៅខ្ញុំក៏ធ្វើបណ្យឲ្យគេរួចរាល់អស់ហើយ សង្ឃឹមកូនសង្ឃឹមចៅកូនអើយ ខំប្រឹងរកធ្វើម៉េចឆ្នាំនេះឲ្យបានសល់កុំឲ្យពិបាករកលុយគេ យ៉ាងណាក៏រកលុយគេមួយជីកន្លះដែរ រកលុយគេមួយជីកន្លះធ្វើបុណ្យឲ្យប្តីឲ្យចប់ចុងចប់ដើមឲ្យហើយ។

ក៖ ក្នុងជីវិតអ៊ុំតើពេលណាដែលអ៊ុំគិតថាពេលវេលាដែលអ៊ុំសប្បាយចិត្តជាងគេដែរអ៊ុំ?

ខ៖ ខ្ញុំចង់និយាយថាឥឡូវនេះសប្បាយចិត្ត វាសប្បាយចិត្តវាចង់និយាយថាមិនសប្បាយចិត្តទៅ១០ទាំង១០ទេណាចង់និយាយថាធ្លាប់យើងវាពិបាកចិត្ត ពីកូននៅតូចពិបាកម្តង ពិបាកម៉េចអត់ពីប្តីយើងតស៊ូចិញ្ចឹមខ្លួនឯង៦នាក់ ចិញ្ចឹមកូន៦នាក់បានទ្រើសតែម្នាក់ទេអាយុ១៦ឆ្នាំ ១៦ឆ្នាំបានទ្រើសតែមួយនោះឯងផុតពីនោះនៅតូចៗ ចិញ្ចឹមតស៊ូរហូតដល់មីធំនេះអាយុ១៨ឆ្នាំបានគេចេះជួយយើងខ្លះៗ ជួយប្អូនរៀនខ្លះៗទៅខ្ញុំក៏រកខ្លះទៅពេលនោះខ្ញំលំបាកខ្លាំងមែនទែន តែលំបាកយ៉ាងក៏មិនស្មើនិងអាពតដែរ អត់ស្មើនិងអាពតទេ យើងលំបាកសម័យនោះយើងអាចថា ចូលព្រៃក៏គាត់បានលុយ៤០០០ ៥០០០ឲ្យមកទិញបាយទិញម្ហូបធ្វើម្ហូបដែរ លំបាកនៅជំនាន់អាពតដឹងទៅរកអី គឺអត់គឺអត់ហើយ តែយើងតស៊ូពីនោះមកតែមកឥឡូវនេះកូនចៅគេមានប្តីអស់ហើយស្រីៗណានៅប្រុស២លីវ ប្រុស២នេះ មួយគេទៅរកស៊ីជាយដែនអត់បានដល់ថៃទេគេនៅជាយដែន បែបឈឺសូរប៉ុន្មានថ្ងៃនេះគេទៅដល់ថៃ គេទៅដល់ថៃ គេថាទៅបេះផ្លែឈើនោះបានច្រើនជាងម៉ាក់អើយខ្ញុំអត់នៅបេះឯណេះទេ បេះណេះលុយខ្មែរយើងថោនៅនោះគេ ក្នុងមួយខេងចេះបាន៥០បាតក្នុងមួយថ្ងៃបេះបានត្រឹម១៤ ១៥ខេងចេះយើងវាបាន៦០០ ៧០០ដែរ ៦០០ ៧០០ បើយើងដូរលុយខ្មែរជិត១០ម៉ឺន ទៅវាបានសប្បាយចិត្តនិងកូននោះវារកបាន ហើយកូនដែលគេមានប្តីនោះគេរកបានមកគេផ្តល់ឲ្យយើងខ្លះៗ ហើយកូនមួយនេះគេទៅនៅជាមួយមីយ៉ាយ នៅជាមួយមីយ៉ាយនៅភ្នំពេញនេះដល់ខែគេផ្ញើរលុយមកតែប្រាក់ខែបានតែ១០០ទេ ដល់ខែគេផ្ញើរលុយមក១០០ ហើយនៅណេះនេះមិនបាច់ដល់ខែទេគេចាំមើលតែទឹកលុយគេបើកពីថៅកែក្នុងមួយចំការចេះគេបើបានមួយចំការមកគេទុកតែ១០០០ទេគេផ្ញើរមកឲ្យម្តាយ គេផ្ញើរហូតណឹងឯងដែលខ្ញុំឈឺប៉ុន្មានថ្ងៃនេះខ្ញុំអត់ទៅដេកឈឺចូលមួយអាទិត្យដែរ កូនចេះតែផ្ញើមកក៏សេរ៉ូមអីផងទៅក៏ពេទ្យជ្រុំទៅបានព្រឺសៗទើបតែជាបានប្រហែល៣ថ្ងៃណឹង ឈឺអត់ដែលជាទេខ្ញុំ។

ក៖ ចុះកាលពីនៅក្មេងអ៊ុំធ្លាប់មានក្តីស្រមៃថាធំឡើងចង់ធ្វើអ្វីទេអ៊ុំ?

ខ៖ ទេខ្ញុំធ្លាប់ស្រម៉ែដែរប៉ុន្តែទៅអត់រួចនិងអាពត។

ក៖ កាលណឹងចង់ធ្វើអ្វីដែរអ៊ុំ?

ខ៖ ខ្ញុំនៅរស់នៅពីអាយុ៨ឆ្នាំ ចូលអាយុ៩ឆ្នាំរដ្ឋប្រហារ ខ្ញុំរៀនបានមួយឆ្នាំកន្លះរដ្ឋប្រហារទៅក៏ គេបិទសាលារៀនសាលាអីអស់ចុះកាលនោះជំនាន់ទម្លាក់គ្រាប់បែកបាញ់គ្នាតលិចតកើតមានអ្នកណាហ៊ាន ក៏ខ្ញុំនៅអាយុ៨ ៩ឆ្នាំនោះបើចិត្តខ្ញុំតែខ្ញុំចេះដឹងណាស់ បងប្អូនទាំងអស់គ្មានអ្នកណាចេះដឹងប្រហែលខ្ញុំទេ ខ្ញុំអាយុ៨ ៩ឆ្នាំខ្ញុំចេះដឹងខ្ញុំចេះគិតម្តាយខ្ញុំចេះដឹងអាចធ្វើនេះធ្វើនោះអាចបានលុយឲ្យម្ត្ាយ ខ្ញុំគិតខ្ញុំថាចេះ ម៉ែបើខ្ញុំរៀនបានចេះខ្ពស់ណាម៉ែ តែប៉ាគាត់ថាបើកូនចង់រៀនបានខ្ពស់បានឲ្យរៀនឲ្យខ្ពស់ឲ្យចប់ថ្នាក់ ខ្ញុំតែងនិយាយប្រាប់ប៉ាខ្ញុំថាប៉ា បើខ្ញុំរៀនបានចប់ថ្នាក់ខ្ញុំអត់ចង់បានអីទេប៉ាខ្ញុំចង់បានធ្វើគ្រូបង្រៀន ព្រោះខ្ញុំកូនខ្ញុំបើសិនជាខ្ញុំមានប្តីទៅខ្ញុំមានកូនក្រោយៗខ្ញុំបានបង្រៀនកូនខ្ញុំ ខ្ញុំប្រាថ្នាខ្ញុំចង់ធ្វើគ្រូបង្រៀនប៉ុន្តែទៅអត់រួចនិងសម័យនោះ ទម្លាក់គ្រាប់បែកយើងរកចោលស្រុកមួយហឺ ផុតពីចោលស្រុកទៅសម័យ សម័យលន់ នល់យើងនេះ សម័យលន់ នល់នោះបានតែមួយគ្រារយៈប្រហែល១ឆ្នាំ ២ឆ្នាំ ផុតពីនោះទៅអាពតទៀត មានអីនិងបានរៀនបានសូត្រអីអត់ បានតែមួយឆ្នាំកន្លះណឹងឯងរៀននោះប៉ុន្តែ អ៊ុំអាចមើលទស្សនាវត្តី៍ អាចមើលសៀវភៅរឿង អក្សរអីអាចមើលបានទាំងអស់ ដូចថាជាបទចម្រៀងអីយើងមើលអក្សរអីបានទាំងអស់ យើងមិនមែនថាមួយឆ្នាំកន្លះដូចយើងសម័យនេះមិនចេះស្រះអ ស្រះអា ឯណា ខ្ញុំចេះបានជ្រៅជ្រះដែរណឹងរៀនមួយឆ្នាំកន្លះទេអាអូន រៀនបានជ្រៅជ្រះទេ។

ក៖ បាទ តាំងពីក្មេងមកដល់ពេលនេះតើក្នុងជីវិតអ៊ុំ អ៊ុំមានការសោកស្តាយអ្វីខ្លះដែរ?

ខ៖ ខ្ញុំនៅសោកស្តាយតែម្យ៉ាងទេ សោកស្តាយដែលថាចិត្តប្រាថ្នាយើងទៅអត់បាន សោកស្តាយប៉ុណ្ណោះឯង សោកស្តាយដែលពេលដែលយើងមានកូនយើងអត់មានចេះបង្រៀនកូនណា យើងចេះតិចតួចក៏មិនអាចទៅរួច ម្ល៉េះហើយយើងវានៅសោកស្តាយប៉ុណ្ណោះឯង នឹកឃើញថាបើយើងនៅចេះបានដល់ធ្វើគ្រូកូនយើងកើតមក អាចធំចេះដឹងបានចូលសាលាយើងអាចបង្រៀនកូន ខ្ញុំអត់មានសោកស្តាយ សោកស្តាយតែប៉ុណ្ណោះឯង។

ក៖ បាទអ៊ុំ ចឹងមកទាក់ទងជាមួយចំណង់ចំណូលចិត្តអ៊ុំម្តង អ៊ុំចូលចិត្តពិសារម្ហូបណាជាងគេដែរអ៊ុំ?

ខ៖ ខ្ញុំរាល់ថ្ងៃ រាល់ថ្ងៃគ្មានអីទេវា បើថាគ្រាមក្រោះខ្ញុំបានហូបបាយបាន តែឧបមថាសម្លរ ស្ងោរ ចង់និយាយថារឿងសាច់តែម្តងខ្ញុំអត់ចំណូលតែម្តង អត់ចូលជាងគេគឺសាច់មាន់ បើចូលបានសាច់ជ្រូក សាច់ជ្រូកកុំស្ងោរ កុំឆារ យកមកដល់គ្រាន់តែថាបុកអំបិលម្រេចលាយស្ករតិចទៅប្រឡាក់ទៅ ប្រឡាក់ទៅកុំចៀនឲ្យសោះគឺអាំង ណឹងខ្ញុំចូលប៉ុណ្ណោះ បើត្រីងៀតត្រីអីបានតែប្រឡាក់អីទៅក៏ហាលគ្រាមទៅ នោះចូលចុះឯងខ្ញុំបើថាសម្លរ សម្លក់អីខ្ញុំមិនដែលហូបបាយទេ មើលព្រឹកមិញក្មួយគេស្លរម្ជូរសាច់គោ ម្ជូរគ្រឿងមិនបាច់ទុកទេ អាកូនប្រសារនោះគេមកពីទន្លេនោះគេបានសត្វកុក កុក២ គេដឹងថាខ្ញុំមិនអ្នកស្លរ ស្លុកទេក៏គេធ្វើអារបៀឆារគ្រាមណា ឆារគ្រាមគេទុកឲ្យមួយកូនចាន ហូបបាយឡើងអស់មួយគំនរដែរខ្ញុំ បើចឹងៗខ្ញុំចូលចិត្ត។

ក៖ ចុះអ៊ុំជាអ្នកចូលចិត្តស្តាប់ចម្រៀងទេអ៊ុំ?

ខ៖ ចូលតើ។

ក៖ ចូលចិត្តស្តាប់អ្នកណាដែរអ៊ុំ?

ខ៖ សម័យនេះក៏ចូលបានដោយមុខដែរ បើពីដើមមិញខ្ញុំចូលចិត្តស្តាប់ ដូចជារស់ សេរីសុទ្ធាអីនេះខ្ញុំចូលចិត្តណាស់ ខ្ញុំចូលចិត្តណាស់រស់ សេរីសុទ្ធា ប៉ែន រ៉ននេះខ្ញុំចូលចិត្តផ្តាំហើយ សម័យនេះសូម្បីតែទូរស័ព្ទខ្ញុំថាកូនឯងបើថាដាក់ ម៉េមូរីណាដាក់បទចម្រៀងណាពីសង្គមមកឲ្យអញមកខ្ញុំចូលចិត្តតែយប់ឡើងខ្ញុំចូលចិត្តបើស្តាប់ហើយ តែប៉ុណ្ណោះឯងសិុន ស៊ីសាមុតតែ៣មុខប៉ុណ្ណោះបានហើយខ្ញុំអត់ចូលទេបើថាសង្គមនេះសម័យនេះ ខ្ញុំបើថាបទចម្រៀងគេពាក់ព័ន្ទនិងពីដើមមិញខ្ញុំចូល បើសម័យឥឡូវខ្ញុំមិនសូវចូលទេ ម៉េចត្រង់ណាទេអត់មានសោះ។

ក៖ បាទអ៊ុំ ចុះកាលពីនៅក្មេង កាលពីក្រមុំអីណឹងអ៊ុំពេលចូលឆ្នាំអីម្តងៗទៅលេងល្បែងប្រជាប្រិយអីនិងគេទេអ៊ុំ?

ខ៖ ខ្ញុំធ្លាប់ទៅលេងនិងវត្តដែរបើមិនវត្តទេនៅតាមផ្ទះ មានទីធ្លាអីធំទៅបង្កើត ចង់និយាយថាកាលនោះខ្ញុំចង់និយាយខ្ញុំដូចធំជាងគេណា ក្នុងមួយហ្វូងនោះមាឌធំជាងគេខ្ញុំចូលចិត្តថាដល់ពេលនេះឡើងខ្ញុំប្រមូលគ្នីគ្នា ផ្ទះណាមានស្រី មានប្រុសអីខ្ញុំដើរប្រមូលវើយពួអាដែងអើយមក ថ្ងៃនេះយើងចូលឆ្នាំ តោះទៅលេងមុខផ្ទះ មុខផ្ទះកុងវឿននោះ នោះទីធ្លាធំចង់ឈូង ឈូង ចង់ទាញព្រាត់ ចង់អង្គុញ អង្គុញទៅក៏មកជុំគ្នានោះឯងទៅរាយលុយគ្នាដាក់ម៉ុង សុងណា ម៉ុង សុង២ ក្បាលកន្ទុយចេះឲ្យភ្លឺយប់ឡើង ថ្ងៃក៏យើងមិនពិបាកទេយប់ឡើងក៏រាយលុយគ្នាទិញប្រេងដាក់ លេងមានអីទេមានតែអង្គុញ ទាញព្រាត់ តែទាញព្រាត់យប់មិនបានទេមានតែបោះឈូង លាក់កន្សែង តែប៉ុណ្ណោះឯងមិនដែលចូលចិត្តលេងអីទេ ប៉ុន្តែលងខ្ញុំបានតែមួយអង្គុយមើលគេទេ ខ្ញុំខ្លាចឈឺ ខ្ញុំខ្លាចឈឺណាស់និយាយត្រង់ តិចមកឃើញជួសអង្គុញអីមកឃើញជាំជង្គង់ជាំអីខ្ញុំរត់មុនគេហើយ ខ្ញុំខ្លាចឈឺ ប្អូនៗខ្ញុំគេលេងទៅ ដែលខ្ញុំមិនសូវលេងទេ អាមិនសូវលេងណឹងជង្គង់ជាំច្រើន បានវាលេងគ្នាវានោះវារត់ទៅជួសគ្នាវាអត់វារត់មកជួសយើងអង្គុយមើល គេថាមេខ្លោង ដល់ពេលនេះឡើងប្រមូលគេមកលេងអតលេងខ្លួនឯងគេសុំជួស ជួសដឹងតែមួយប់នោះជាំជង្គង់ស្អែកបាត់មុខហើយខ្ញុំមិនដែលទៅលេងទៀតទេខ្ញុំខ្លាច។

ក៖ បាទអ៊ុំ ចុះមកដលសព្វថ្ងៃណឹងអ៊ុំមានកូន និងចៅប៉ុន្មាននាក់ហើយអ៊ុំ?

ខ៖ ៦នាក់។

ក៖ ៦ ចៅមានប៉ុន្មាននាក់ដែរ?

ខ៖ ចៅមើល ចៅច្រើនណាស់ ចូលជាង១០ហើយដឹង នោះ៣ ៤ក្នុងពោះហើយ ថា៣ចុះ មីនោះ២ វា៥ ឯណោះ២ទៀត ៧ ឯណោះ៤ទៀត ១១ ១១ចៅហើយ។

ក៖ បាទអ៊ុំ។

ខ៖ បានពេញក្រមុំមួយ កូនពីបង។

ក៖ អញ្ចឹងមកដល់ចុងបញ្ចប់នេះអ៊ុំមានអ្វីចង់ផ្តាំផ្ញើ ឬក៏ចង់ទូន្មានទៅកាន់កូនចៅជំនាន់ក្រោយរបស់អ៊ុំទេថាតើ ពួកគេគួរតែរស់នៅបែបណា ឬក៏ធ្វើជាមនុស្សបែបណានៅក្នុងសង្គមដែរអ៊ុំ?

ខ៖ មានអីជូនពរដល់កូនដល់ចៅទេមានតែជូនពរសុំឲ្យកូនចៅប្រឹងប្រែងរៀនសូត្រ និងក្មេងសម័យក្រោយនេះណា ប្រឹងប្រែងរៀនសូត្រដើម្បីឲ្យបានចេះដឹងជ្រៅជ្រះ យើងដើម្បីថាចង់ការងារអីក៏យើងអាចថានិងដាក់ពាក្យបានធ្វើណាអូន បើយើងមិនចេះគឺយើ់ងយ៉ាប់ ណាចង់និយាយដូចថាជំនាន់ប្អូនចឹងណា ឃើញទេបានត្រឹមថ្នាក់ទី៧យើងទៅអត់រួច បានថាផ្តាំផ្ញើដល់កូនដល់ចៅក្រោយនេះប្រឹងប្រែងសុំឲ្យកូនចៅណឹងប្រឹងប្រែងរៀនសូត្រដើម្បីថាយើងបន្តអនាគតយើងទៅមុខទៀត ម៉ែឪគ្មានអីចែកទេមានតែចំណេះវិជ្ជាណឹងហើយចែក ណឹងហើយបានថាផ្តាំកូនផ្តាំចៅ កូនណាដែលមានកូនរៀនហើយក៏សូមឲ្យកូននោះ ចេះបើថាបានរៀនសូត្រចេះតិចតួចក៏យើងចេះបន្ថែមកូនទៅណា បើថាយើងអាចបង្រៀនកូនអាចបង្រៀនបានក៏អាចបន្ថែមខ្លះៗទៅចំណុចណាដែលយើងខ្សោយ កូនខ្សោយយើងត្រូវបន្ថែមកូន ខ្ញុំគ្មានអីផ្តាំផ្ញើរទេសូមឲ្យតែកូនចៅរៀនសូត្រឲ្យបានចេះដឹងជ្រៅជ្រះបានចប់ថ្នាក់ ទោះបីក្នុងមួយចំណោមគ្នា១១នាក់នោះ មិនបានទាំងអស់ទេក៏បានត្រឹម២ ត្រឹម៣ក៏អស់ចិត្តដែរ ក៏ស្លាប់ទៅក៏បិទភ្នែកជិតដែរ មែនរាល់ថ្ងៃចៅកូនមីបងនោះក៏អត់បានចប់ថ្នាក់ដែរព្រោះបងគេម្តាយខ្សត់ ហើយគ្នារៀនបានថ្នាក់ទី៧ប្រលងចូលថ្នាក់ទី៨គ្នាយប់រៀនឃើញម្តាយឪពុកវេទនា ម៉្លេះហើយទៅជួយលក់ម្តាយនៅផ្សារដើមក្រឡាញ់ មានលក់អីទេលក់តែបន្លែបន្លុកណឹងឯង ក្រោកពីយប់ឡើងឲ្យម្តាយឪពុកទៅផ្សារទៅគ្នាជិះម៉ូតូទៅផ្សារសាមគ្គី ទៅយកឥវ៉ាន់ពីនោះឯងយកមកឲ្យឪពុកម្តាយលក់ រាល់តែថ្ងៃចឹងឯង។

ក៖ បាទណឹងហើយអ៊ុំ ចឹងសូមអរគុណដល់អ៊ុំដែលចំណាយពេលវេលាសម្ភាសន៍ជាមួយខ្ញុំអ៊ុំណា បាទសូមជូនពរឲ្យអ៊ុំមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារអ៊ុំណា។

ខ៖ ចាសឲ្យខ្ញុំឈប់ឈឺពីនេះទៅ។

ក៖ បាទ ណឹងហើយសុខភាពល្អអ៊ុំ។